qundao/data-zh-poetry huggingface dataset:
鐵柺李度金童玉女·小梁州
作者：賈仲明
朝代：元

恰才個東風四友盡喧呼，正青春紫翠模糊。卻早碧池綠水映芙蕖，承炎暑，又早是落葉曉霜鋪。
鐵柺李度金童玉女·山石榴
作者：賈仲明
朝代：元

紫雲娘，多嬌色。腰枝一搦東風擺，謫仙女臨凡界。
鐵柺李度金童玉女·川撥棹
作者：賈仲明
朝代：元

今日個暢情懷，縱神遊遍九垓。慧眼睜開，道性明白。依舊是風魂月魄。悟春從天上來。
鐵柺李度金童玉女·忽都白
作者：賈仲明
朝代：元

翠壁丹崖，玉毆金階，再不必猜也麼猜。我如今丫髻環絛，椰瓢執袋，麻袍寬快，布襪芒鞋。飢後餐松柏，渴來清泉解。
鐵柺李度金童玉女·感皇恩
作者：賈仲明
朝代：元

你覷花枝般淹潤妖嬈，我更筍條般風流年少。你著我跨青鸞，乘綵鳳，上丹霄，怎如我那花柔柳嫩，玉軟香嬌？恨不的心窩裡放，手掌中擎，眼皮上閣。
鐵柺李度金童玉女·慢金盞
作者：賈仲明
朝代：元

猛想起步香階，露溼弓鞋。宿世該，前生載。淡塗著花額，眉分著翠黛。五簪著鳳釵，粉襯著蓮腮。和這畫堂金谷豪華客，軟款情，溫柔態。
鐵柺李度金童玉女·慶宣和
作者：賈仲明
朝代：元

不是俺忒疏狂性格乖，也則是業緣裡合該。今日個一雙雙跪在金階，乞仙真痛責。（金母雲）您兩個思凡塵世，託生女直地面，配為夫婦。女直家多會歌舞，您兩個帶舞帶唱，我試看咱。（正末同旦舞科，唱）。
鐵柺李度金童玉女·掛搭沽
作者：賈仲明
朝代：元

則俺那頭巾上珍珠砌成界，畫拖四葉飛霞帶。繡胸背攙絨可體裁，玉兔鶻堪人愛。把翠葉貼，將奇花摘。趁著這綠鬢朱顏，不負了杏臉桃腮。
鐵柺李度金童玉女·採茶歌
作者：賈仲明
朝代：元

你著我戲仙瓢，過金橋，怎肯生拆散碧桃花下鳳鸞交？伴著你個鐵柺雲遊同去也，可不閃的俺玉人何處教吹簫？。
鐵柺李度金童玉女·收江南
作者：賈仲明
朝代：元

呀！兀的不是月明千里故人來，抵多少一場春夢喚回來。今日個滿堂和氣醉歸來，賢賢易色，再休提洛陽花酒一齊來。
鐵柺李度金童玉女·春歸怨
作者：賈仲明
朝代：元

夫貴妻榮，多來大福。畫堂羅列錦模糊。妻才子祿前生注。慶有餘，美滿歡娛，配鳳友對鸞雛。
鐵柺李度金童玉女·望遠行
作者：賈仲明
朝代：元

叵奈這無端的鐵柺使機謀，不知怎生用些道術，將俺同坐香車，迷惑來去赴玄都。扌蚩、扌蚩、扌蚩，扯碎俺姻緣簿，忽剌八掘斷俺前程路，空沒亂椎胸跌足，揉腮瞪目。將一朵並頭蓮磣可可分兩處，生拆散燕鶯孤，吉丁當摔碎連環玉。
鐵柺李度金童玉女·梁州第七
作者：賈仲明
朝代：元

看春江鴨頭綠皺，接行雲雁翅紅嬌。酒旗向青杏園林挑。佳人鬥草，公子妝么。鞦韆料峭，鼓吹遊遨。上新黃柳曳金條，綻嫣紅花簇冰綃。芳叢內採嫩蕊，粉蝶隊隊身輕，回塘畔點香芹，紫燕翩翩翅嫋；碧陰中弄清音，流鶯恰恰聲交。難挑，怎描？便那女娘行心思十分巧，其實的刺不成繡不到。丹青手雖然百倍高，也畫不出這重疊周遭。（帶雲）我想俺這一對好夫妻，也非今世姻緣，是前生配定也。（唱）。
鐵柺李度金童玉女·涼亭樂
作者：賈仲明
朝代：元

迅速光陰過隙駒，一夢華胥。走兔飛鳥緊相逐，晝夜催寒暑。便道你本來面目，仙風道骨，爭如俺鼉鼓笛兒者刺古？歌鸚鵡，舞鷓鴣。（鐵柺雲）他尚俗牽未盡，再有道理。金安壽，你看那百花爛熳，春景融和。（正末雲）是好景也！（鐵柺雲）可早炎天似火，暑氣煩蒸。（正末雲）好熱也！（鐵柺雲）你覷黃花遍野，紅葉紛飛。（正末雲）好慘也！（鐵柺雲）又早朔風凜冽，瑞雪飄揚。（正末雲）好冷也！（鐵柺雲）金安壽，你省的麼？（正末雲）兀的不侯幸殺我也！正是春天，又臨夏暑，頃刻秋霜，逡巡冬雪。天地中造化，難曉難參，（詩云）才見垂楊綠，俄然麥又黃。蟬聲猶未盡，寒雁已成行。（唱）。
鐵柺李度金童玉女·滿堂紅
作者：賈仲明
朝代：元

鳳凰臺下風凰臺也波臺。鳳凰臺上鳳凰來也波來，天籟地籟聞人籟也波籟。八音諧，綠雲裁，翠煙開，月明吹徹海山白。
鐵柺李度金童玉女·烏夜啼
作者：賈仲明
朝代：元

我平生不識邯鄲道，料黃粱怎比羊羔？（鐵柺雲）俺那裡香風不動松花老。跟我出家，可不快活？（正末唱）休誇你香風不動松花老，爭如俺月夜花朝，雨媚雲嬌？（鐵柺雲）跟我去赴蟠桃會好的多哩！（正末唱）跟你去九重春色醉仙桃，爭如俺一生花柳從吾好？白玉池，瓊花島，將我度為道友，這便是你善與人交。
鐵柺李度金童玉女·牡丹春
作者：賈仲明
朝代：元

嬰兒奼女趣，黃芽白雪枯。被金枷玉鎖緊相拘，將心猿意馬牢拴住。雖然足得省悟，你可也回首認當初。
鐵柺李度金童玉女·玄鶴鳴
作者：賈仲明
朝代：元

遵徑道，達玄妙，參祖師，習鴻寶。說殺你駕青牛，乘赤鯉，驂白鹿，騎黃鶴，怎如俺這寶馬雕鞍最好？（鐵柺雲）你有甚快樂？快快跟我出家去。（正末雲）我去不的。（唱）俺春風桃李，夏月葵榴，秋天金菊，冬雪江梅，一年中景物饒。料你那茅庵草舍，爭似俺蘭堂畫閣？。
鐵柺李度金童玉女·相公愛
作者：賈仲明
朝代：元

恰便似並蒂池蓮一處栽，春水游魚兩和諧。疑猜，恐青春不再來，挨甚麼時光待？。
鐵柺李度金童玉女·石竹子
作者：賈仲明
朝代：元

鼉鼓咚咚聲和凱，縷管輕輕音韻諧。女直家筵會實難賽，直吃的梨花月上來。
鐵柺李度金童玉女·竹枝歌
作者：賈仲明
朝代：元

看了俺胸背攙絨宮錦袍，（鐵柺雲）俺出家的藤冠衲襖，草履麻絛，長生不老，比你還受用哩。（正未唱）怎系這等續斷濫麻絛？你則看他江梅風韻海棠標，櫻桃樊素口，楊柳小蠻腰。你可也徒勞，怎把蘭蕙性浪比蓬蒿？。
鐵柺李度金童玉女·罵玉郎
作者：賈仲明
朝代：元

他將我這馬頭攔住高聲叫，轡揪住黃金勒，鞭挽住紫藤梢。（鐵柺鼓掌大笑，雲）你愚眉肉眼，怎識的貧道那？（正末唱）見他風風魔魔摑著手，佯推笑。（鐵柺雲）棄了家業，快逃性命，著你不生不滅，跟我出家去。（正末唱）你著我將家業拋，性命逃，便是朝聞道。
鐵柺李度金童玉女·胡十八
作者：賈仲明
朝代：元

花鎮榮，月常在，人不老，酒頻釃，榮華富貴已定排。金安壽俊才，嬌蘭又美愛。俺則是天上有也者，料人間決無賽。
鐵柺李度金童玉女·芭蕉延壽
作者：賈仲明
朝代：元

韻清微，高山流水野猿嘶，楚雨湘雲塞雁飛，清風明月孤鶴唳。春融和，鶯亂啼。（下）。
鐵柺李度金童玉女·賀聖朝
作者：賈仲明
朝代：元

陡澗高山，險峻崎嶇，教我手腳慌亂無是處。流水橫橋，眼暈心虛，蟠巨蟒老樹枯，滲金睛猛虎伏。且躲避在林莽，俺映我身軀。（正末做慌科）（鐵柺叫雲）金安壽！（正末疑科，雲）是那個叫？（唱）。
鐵柺李度金童玉女·賺煞尾
作者：賈仲明
朝代：元

枉了你費精神，休則管相攔縱，怎撇的玉天仙風流愛寵？（鐵柺雲）這尤物要他怎麼？（正末唱）端的個魚水夫妻兩意同，少年人興味偏濃。繡幃中淡蕩春風，紅浪輕翻翠被重。玉繩拽遙天半空，銀漏逐梅花三弄，直吃的斗杓回，月影轉梧桐。（同旦下）。
鐵柺李度金童玉女·醉也摩挲
作者：賈仲明
朝代：元

咱和你同離瑤臺也波臺，同離瑤臺也波臺。楊柳形骸，海棠顏色，端的是可憎才。
鐵柺李度金童玉女·雁兒落
作者：賈仲明
朝代：元

賦新聲詠樂府，歌古調達音律。是一朵沒包彈嬌柔解語花，是一塊無瑕玷溫潤生香玉。
鐵柺李度金童玉女·雙調/新水令
作者：賈仲明
朝代：元

你如今上丹霄赴絳闕步瑤臺，比紅塵巾別是一重境界。我靈光回閬苑，他慧性到蓬萊。當日個染了凡胎，準承望填還這場債。（金母雲）金童玉女，為你思凡，致使吾令鐵柺，親往塵世度你等重還仙界。你從今後，休動凡心者。（正末旦拜，雲）再不敢了。（正末唱）。
鐵柺李度金童玉女·青天歌
作者：賈仲明
朝代：元

真仙聚會瑤池上，仙樂和鳴鸞鳳降，鸞鳳雙飛下紫霄，仙鶴共舞仙童唱。仙童唱歌歌太平，嘗得蟠桃壽萬齡。瑞靄祥光滿天地，群仙會里說長生。長生自知微妙訣，番口開門應難說。不妨洩漏這玄機，驚得虛空長吐舌。舌端放出玉毫光，輝輝朗朗照十方。春風只在花梢上，何處園林不豔陽？豔陽時節採靈苗，莫等中秋月色高。顛倒離男逢坎女，黃婆拍手喜相招。相招相喚配陰陽，密雨濃雲入洞房。十載靈胎生個子，倒騎白鹿上穹蒼。穹蒼顥氣罡風健，吹得璇璣從左轉。三辰永珍總森羅，三界仙官朝玉殿。玉殿金階列眾仙，蟠桃高捧獻華筵。仙灑仙花映仙果，長生不老億千年。（正末唱）。
鐵柺李度金童玉女·風流體
作者：賈仲明
朝代：元

臨清流，臨一帶心快哉。玩明月，玩一輪情舒解。枕黃石，枕一塊意豁開，臥白雲，臥一片身自在。
鐵柺李度金童玉女·鳳鸞吟
作者：賈仲明
朝代：元

聽的將金安壽名字呼？我這裡低首拜伏。（鐵柺雲）金安壽。你怎生得到俺這裡？（正末唱）這堝裡雲水林巒，甚麼去處？（鐵柺雲）這裡是洞天福地。但能到此，吃仙桃，飲甘露，伴猿鶴，與龜鹿齊壽。（正末唱）呀！元來這琳宮紺宇，是仙居洞府，食仙桃飲瓊漿甘露。朱頂鶴，獻果猿，綠毛龜，銜花鹿，壽長生玉篆丹書。
鐵柺李度金童玉女·鴛鴦煞
作者：賈仲明
朝代：元

從來個天堂本與塵寰隔，誰承型凡人重把神仙拜。感謝得金母提攜，識認了群真風彩。唱道漢鍾離綠蟻醺酣，唐呂公紅顏不改，韓湘子頃刻花開，張果老倒騎的驢兒快，藍采和達道詼諧，李先生四海雲遊，全憑著這條拐。
中呂·醉高歌過紅繡鞋寄金鶯兒
作者：賈固
朝代：元

樂心兒比目連枝，肯意兒新婚燕爾。畫船開拋閃的人獨自，遙望關西店兒。黃河水流不盡心事，中條山隔不斷相思。當記得夜深沉，人靜情，自來時。來時節三兩句話，去時節一篇詩，記在人心窩兒裡直到死。
次九万兄九日诗韵
作者：贡万里
朝代：元
体裁：七言律诗

身閒赢得细看萸，何况秋来一事无。栗里田园多种秫，鉴湖风月不收租。瘦吟几度宽衣带，醉舞有时敲唾壶。只此生涯虽冷淡，也教佳节不虚拘。
胡则大归自京都仲章有诗见贻次韵
作者：贡万里
朝代：元
体裁：七言律诗

扊扅歌罢客归来，昨夜灯花信可猜。草色几牵游子恨，柴扉重与故人开。九霄云路南鹏举，万里乡心蜀鸟催。莫学并州穷贾岛，杖藜湖上暂徘徊。
重阳即事呈隆山先生
作者：贡万里
朝代：元
体裁：七言律诗

萧萧风雨重阳节，渺渺江山万里天。子美登台曾有句，渊明对菊偶无钱。升沉未用论时命，聚散因嗟历岁年。倦倚阑干数归鸟，相思却寄碧云篇。
送刘有之游泾川
作者：贡东嵓
朝代：元
体裁：七言律诗

七里冈头谢豹啼，笋舆咿哑趁朝鸡。玉壶驻听青山近，綵笔行吟绿树低。茅屋断烟迷石壁，落花疏雨涨琴溪。锦袍仙子游踪在，珍重刘通过水西。
采莲曲
作者：贡九万
朝代：元
体裁：乐府曲辞

朝采莲，暮采莲，长歌白苧木兰船。船头鸳鸯双白首，也应笑侬别郎久。别郎久，天一方，南风暖度莲花香。莲房有子不空房，我侬岂可背尊嫜。郎不食莲子，不识侬心苦。采得莲归日落山，独守空房泪如雨。
春思
作者：贡仲友
朝代：元
体裁：古风

金窗解语花，玉砌忘忧草。草香白日长，花落青春老。望君何不来，投妾赤心枣。
织妇词
作者：贡士林
朝代：元
体裁：乐府曲辞

月凉露冷天无河，疏星耿耿秋声和。深闺织妇踏机响，轴水捲练腾蛟梭。大姑络纬弄纤玉，小姑剪烛颦双蛾。壁间草虫促不已，鸳帏梦少愁颜多。锦成满箱待裁剪，私券未了官催科。终朝勤苦不自给，无衣卒岁如寒何。公不见青楼绝艳一曲歌，金堆翠积分绮罗。
挽刘景南
作者：贡士浚
朝代：元
体裁：七言律诗

卜邻长傍旧山村，水满新塘月满门。嗜学不须营利禄，藏书何用广田园。人生已过八旬寿，祖训无惭九世孙。明日黄花秋寂寞，露丛犹自泣吟魂。
送张师圣升察掾
作者：贡士源
朝代：元
体裁：古风

清宪肃文治，霜台进时髦。翩然黄鹄举，迹与秋云高。伊昔来江东，才华冠英曹。清风动莲幕，劲气生紫毫。爰因休沐暇，啸咏出兰皋。粲粲明月珠，煌煌宫锦袍。因之寓奇赏，慰我心郁陶。如何敬亭别，无由驻轻舠。吟笺写离思，华觞酌芳醪。行哉茂远业，宁复辞贤劳。
送李行甫任南雄教授
作者：贡士源
朝代：元
体裁：七言律诗

江上春风带雪寒，沙头双玉酒频乾。广文官舍谁言冷，客子青山不厌看。烟浦泊船卢橘熟，晴林倚杖荔支丹。远乡珍味殷勤致，寿母佳儿两地安。
郊行
作者：贡士达
朝代：元
体裁：七言律诗

溪树汀花接眼明，酒逋吟债此时增。野僧煮茗收黄叶，湖客输租到紫菱。牛背晚风三弄笛，渔梁寒照两行罾。壮怀尚有元龙气，高卧空山愧未能。
上蓝寺
作者：贡奎
朝代：元

古寺回廊雪满阶，官閒因访老僧来。一方晴日檐声响，绝爱小窗临竹开。
久留翰院思归
作者：贡奎
朝代：元

日日思归未有期，梦魂几度绕园池。白云满地山深处，红日当檐雪霁时。竹外板舆春步小，花间银烛夜筵迟。好将乌鹊频占喜，便买归舟泛碧漪。
五月三日出城南书所见
作者：贡奎
朝代：元

短衣出郭暑风清，衮衮西山晚日明。密树藏村疑断径，小桥分市识荒城。碧涵波晕随鱼没，白隐沙痕逐马生。到眼天机无解处，乱鸦欲息更纵横。
京城客馆
作者：贡奎
朝代：元

公宇日无事，阅书稍怡情。浩漫罔穷极，静定悟始明。笼禽动幽响，庭草遂微生。俯念节物变，宴处常惧盈。宁复辞劳苦，王事驱我行。雨馀夕阳漏，空雷殷残声。暄爽倏未定，云势方纵横。访遇当获趣，及兹烦抱婴。何时故园友，浊酒与同倾。
偶成
作者：贡奎
朝代：元

潋潋横塘柳四围，雨馀来看绿阴肥。燕翎拂处波如縠，半幅深红漾落晖。
再和前韵三首·其三
作者：贡奎
朝代：元

遨游穷乐事，模写得新诗。古寺看山后，微风到竹时。地幽尘不到，人语燕归迟。向晚寒犹峭，惟应客袖知。
再和前韵二首
作者：贡奎
朝代：元

乔木苍烟合，清江旅雁归。功名遗史在，城郭昔人非。家远书犹隔，春阴絮欲飞。缁尘空满眼，终日到征衣。清溪盘百曲，虹影驾横槎。春事怨行客，夕阳啼乱鸦。山明分众木，天阔散悲笳。却羡僧家胜，推窗瞰水涯。
再和前韵二首·其一
作者：贡奎
朝代：元

乔木苍烟合，清江旅雁归。功名遗史在，城郭昔人非。家远书犹隔，春阴絮欲飞。缁尘空满眼，终日到征衣。
再和前韵二首·其二
作者：贡奎
朝代：元

清溪盘百曲，虹影驾横槎。春事怨行客，夕阳啼乱鸦。山明分众木，天阔散悲笳。却羡僧家胜，推窗瞰水涯。
出郭
作者：贡奎
朝代：元

水竹亭池十亩间，当时谁似故园閒。无端久客章江上，却羡孤云得往还。
即事
作者：贡奎
朝代：元

小雨春寒重，吴蚕上箔迟。枕欹清梦觉，窗掩绿阴垂。喜听林鸦哺，閒看蚁垤移。相思故人远，谁与话心期。
即事
作者：贡奎
朝代：元

蔼蔼群树林，孤云暮来归。纷纷飞鸟倦，敛翮相因依。临轩方独坐，凉飙吹我衣。物理固有常，悠然悟其机。山中何者乐，躬耕自无饥。百年事未晚，宁劳歌昨非。归欤友田父，一樽聊可挥。
司业李公哀挽
作者：贡奎
朝代：元

山立庭绅耸众观，名高真不愧儒冠。文章清庙藏琛玉，勋业乌台振羽翰。誉重朝端知有子，贫怜身后似无官。百年耆旧凋零尽，展卷哀辞忍泪看。
同朱克斋蒋教授游大圣寺
作者：贡奎
朝代：元
体裁：五言律诗

数亩林塘迥，危城下百层。客游偏得地，寺静不逢僧。隔岸连商舶，重门锁佛灯。愁来诗兴短，回首暮云凝。
同朱克齐蒋教授游大梵寺二首
作者：贡奎
朝代：元

远客閒无计，微官欲赋归。偶寻幽寺去，颇觉俗情非。涸泽饥鹰恋，高空独雁飞。西风如有意，向晚袭人衣。梅竹野人家，横塘跨古槎。日斜鸣远犊，风急乱栖鸦。细路妨行辙，高楼促怨笳。感怀无尽景，流恨到天涯。
同朱克齐蒋教授游大梵寺二首·其一
作者：贡奎
朝代：元

远客閒无计，微官欲赋归。偶寻幽寺去，颇觉俗情非。涸泽饥鹰恋，高空独雁飞。西风如有意，向晚袭人衣。
同朱克齐蒋教授游大梵寺二首·其二
作者：贡奎
朝代：元

梅竹野人家，横塘跨古槎。日斜鸣远犊，风急乱栖鸦。细路妨行辙，高楼促怨笳。感怀无尽景，流恨到天涯。
和戴剡源同史宪使游三天洞二首
作者：贡奎
朝代：元

洞底天无隔，多应禹凿开。海声通屈曲，石汗洗尘埃。欲探岩崖去，空令杖履回。无端僧占住，多少后人来。古寺何年建，□低屋乱巢。老松擎雨盖，修竹拂云梢。石压泉声伏，山回陇势包。追随记今日，照影俯池坳。
和戴剡源同史宪使游三天洞二首·其一
作者：贡奎
朝代：元

洞底天无隔，多应禹凿开。海声通屈曲，石汗洗尘埃。欲探岩崖去，空令杖履回。无端僧占住，多少后人来。
和戴剡源同史宪使游三天洞二首·其二
作者：贡奎
朝代：元

古寺何年建，□低屋乱巢。老松擎雨盖，修竹拂云梢。石压泉声伏，山回陇势包。追随记今日，照影俯池坳。
和答刘有之韵
作者：贡奎
朝代：元
体裁：七言律诗

寄迹南冈四十年，平生书榻膝曾穿。骅骝正待王良御，杞梓宁期匠石捐。挥麈春风长满座，穷经白雪已盈颠。弊裘典尽囊羞涩，犹向邻家贷酒钱。
和袁伯长冬至燕集韵
作者：贡奎
朝代：元

黄钟起葭琯，王树华宝宴。清交寡常流，铿辞表时彦。盈盈劝浮蛆，袅袅簪綵燕。雅服称仪新，嘉蔬列乡荐。香销神用舒，棋覆心罢战。培花候奇识，煮茗遂清咽。虚幌云度英，空檐冰落线。永言悦书玩，亦岂慕盘馔。尘踪合浮萍，芳岁惜流箭。念此远道逢，□人久怀羡。
和郑义山韵
作者：贡奎
朝代：元

自笑谋身拙，相逢客岁寒。江湖犹泛梗，日月奈飞丸。冻雪封阶合，微灯照影单。乡愁千万斛，消得酒杯宽。
和马伯庸学士送史正翁赴嘉兴幕官
作者：贡奎
朝代：元
体裁：五言律诗

春日思家切，那堪送客归。自怜舟似系，却羡羽能飞。麦陇青鸠闹，花洲紫鳜肥。登临多暇日，应报讼门稀。
城南即事
作者：贡奎
朝代：元

偶出城南去，长郊花乱开。春阴云贴水，日暮客登台。扰扰谁知己，寥寥自感怀。家书几时发，妻子劝归来。
夜况
作者：贡奎
朝代：元

北风尘海万波回，夜半西窗势欲摧。梦觉恍然超色界，残灯炯炯妙莲开。
夜坐二首
作者：贡奎
朝代：元

京国雨初霁，虚堂夜气凉。新月上团团，坐久流清光。露叶闪明晦，河云互飞扬。机籁发天秘，起弄琴与觞。千里同今夕，幽愁结中肠。湿萤低复举，栖鸟亦惊翔。适时物乃贵，人生何慨慷。夜久境逾静，居然庭树秋。气机发群动，时节无淹留。凉露浴蟾彩，浮云澹河流。微生竞如发，瀰思志常周。精爽一以竭，榛烟蔽前丘。道贵善持养，日入当偃休。寄言学仙子，文字徒冥搜。
夜坐二首·其一
作者：贡奎
朝代：元

京国雨初霁，虚堂夜气凉。新月上团团，坐久流清光。露叶闪明晦，河云互飞扬。机籁发天秘，起弄琴与觞。千里同今夕，幽愁结中肠。湿萤低复举，栖鸟亦惊翔。适时物乃贵，人生何慨慷。
夜坐二首·其二
作者：贡奎
朝代：元

夜久境逾静，居然庭树秋。气机发群动，时节无淹留。凉露浴蟾彩，浮云澹河流。微生竞如发，瀰思志常周。精爽一以竭，榛烟蔽前丘。道贵善持养，日入当偃休。寄言学仙子，文字徒冥搜。
天游亭
作者：贡奎
朝代：元

凉秋马肥健，山行快閒心。斜阳众峰出，岂待穷追寻。兹亭独崔嵬，超然散尘襟。瑶汉湛虚碧，灵飙荡幽阴。滉漾连沃野，苍茫俯乔林。真游本无驭，妙道悟匪深。麻姑去何年，楼居集华簪。栋宇墠高下，薜萝径萧森。玄蝉解新蜕，嘒嘒高树吟。物理感时迁，世辙徒骎骎。怀哉学仙术，孤云度遥岑。
宿三闸
作者：贡奎
朝代：元

小市人家簇，扁舟晚色清。山回倾地势，闸险著沟声。岸石篙存迹，溪风树引情。明朝顺流去，万里眼初明。
宿凤口会九万兄
作者：贡奎
朝代：元

扁舟下沧溟，日暮浮云散。青山衮衮随，十里行不断。古廛集人烟，舣缆临绝岸。谁知兄弟情，邂逅忽相见。篙师轻波澜，呼啸惊夜半。贪程虑涉险，欲往还自算。推篷视天宇，白露下凌乱。众星亦已没，落月破微暗。念此局促身，倏然重三叹。
寄公瑾宪史
作者：贡奎
朝代：元

绿阴蔽深院，四月微雨寒。羸骖借东邻，欲出徒步难。檐楹亦周流，于焉足盘桓。何苦恋微禄，羡彼凌风翰。向来二三友，谈经舌翻澜。萧条天一涯，出处随所安。念子知心者，重是故时冠。
寄友人
作者：贡奎
朝代：元

别日苦多会日少，平生知己最伤神。王郎玉树东风外，只对梅花思若人。
寄吴子彦
作者：贡奎
朝代：元
体裁：古风

忆昔溪上别，于兹倏经年。胡为不嗣音，令我心茫然。燕州六月旱，火云蒸晚天。飞蝗密如雨，桑麦浮黄烟。秉笔事词翰，愧非时政先。侧闻江南雨，官途漫成川。岂无妻子累，万里何由前。对食不能餐，枕肱重忧煎。苍蝇何营营，厥类纷牵连。缅怀嘉树底，披襟弄清泉。云林有高处，盍赋归来篇。
寄张芳洲
作者：贡奎
朝代：元

客里秋风厌道途，归来决策侣樵渔。知心白石烟霞在，满眼青山故旧疏。畏热还思亲枕簟，爱閒应愧负琴书。麻姑池上花如锦，何日相过驾短车。
寄报国寺訢笑隐
作者：贡奎
朝代：元
体裁：七言绝句

江海无端客路长，扁舟明日棹沧浪。遥知风雨溪窗夜，梦逐潮声到上方。
寄示师文妷
作者：贡奎
朝代：元

川明山秀草花馥，气连郁仪回地轴。晴岚宿霭屯氤氲，石根飞泉迸寒玉。此中缥缈仙人居，楼观金碧绕翠竹。我来曾住才七日，回首人间白云速。飘摇金衣鹤双飞，白玉童吹紫鸾曲。天声忽远奈别何，青山送人秋思多。作诗寄女仍自歌，梅花零落雪吹尽，愿拾瑶草山之阿。
寒食扫松即事
作者：贡奎
朝代：元

东风微微吹雨晴，春山草暖雉飞鸣。时哉物性各有适，人生悲乐难为情。客行十步九回首，寒食道旁多哭声。往年携手原上头，今年酹酒原上丘。相逢须识梦中梦，有声莫带愁中愁。
寺丞公索赋鹤雏
作者：贡奎
朝代：元

楚楚玄裳映缟衣，长身渐见顶丹微。夫乘辽海秋风去，应待缑山夜月归。珠箔小开频饮啄，玉琴閒弄学鸣飞。主人驯养情方狎，莫似鸥盟海上机。
将过池阳留别诸叔兄弟诸友人二首
作者：贡奎
朝代：元

拍手唱歌莫放狂，举觞饮酒莫令醉。歌声出口难为情，酒味入肠化为泪。男儿书剑从此始，岁晚烟江片帆起。相如题柱过长安，靖节辞官归栗里。人生穷达固有时，我辈行藏得其理。沙头执别意如何，莫对酒，莫听歌，我折梅花君折柳。明日天涯愧奔走，世路茫茫重回首。有耳不听阳关词，有口不饮长沙酒。丈夫肯作儿女情，对酒悲歌惜分手。天荒地久岁云暮，飞霜急霰势欲走。丘峦奔摧山月堕，鲸鲵翻波江水破。江水万里从天来，长风日夜千帆过。皇英二女今辽绝，太白千年古离别。往者不可追，浮生何足悲。君不见延平风雷起一夕，神剑会合当有时。
将过池阳留别诸叔兄弟诸友人二首·其一
作者：贡奎
朝代：元

拍手唱歌莫放狂，举觞饮酒莫令醉。歌声出口难为情，酒味入肠化为泪。男儿书剑从此始，岁晚烟江片帆起。相如题柱过长安，靖节辞官归栗里。人生穷达固有时，我辈行藏得其理。沙头执别意如何，莫对酒，莫听歌，我折梅花君折柳。明日天涯愧奔走，世路茫茫重回首。
将过池阳留别诸叔兄弟诸友人二首·其二
作者：贡奎
朝代：元

有耳不听阳关词，有口不饮长沙酒。丈夫肯作儿女情，对酒悲歌惜分手。天荒地久岁云暮，飞霜急霰势欲走。丘峦奔摧山月堕，鲸鲵翻波江水破。江水万里从天来，长风日夜千帆过。皇英二女今辽绝，太白千年古离别。往者不可追，浮生何足悲。君不见延平风雷起一夕，神剑会合当有时。
居庸关
作者：贡奎
朝代：元
体裁：古风

居庸关高五十里，壁立两厓雄对峙。回峰作势遮欲断，百曲盘旋如磨蚁。阴风白昼吹飕飕，乱石当蹊泉啮齿。道狭才通车一两，贯尾钩连行不止。我从北来识此险，巫峡镵天差可拟。但愿平生足游览，何用藏书岩穴里。马鸣关度日未斜，黄鹄远趁征云起。安得有酒令我歌，如城之愁今已矣。
居庸关
作者：贡奎
朝代：元
体裁：古风

居庸关高五十里，壁立两崖雄对峙。回峰作势遮欲断，百曲盘旋如磨蚁。阴风白昼吹飕飕，乱石当蹊泉齿齿。道狭才通车一两，贯尾钩连行不止。我从北来识此险，巫峡镵天差可拟。但愿平生足游览，何用藏书岩穴里。马鸣关度日未斜，黄鹄远趁征云起。安得有酒令我歌，如城之愁今已矣。
居庸关早行
作者：贡奎
朝代：元

茅屋闻鸡起，羸骖并辔行。涧深孤碓响，山暗数灯明。细忆昔题处，空惭不弃名。客愁偏切耳，斜月候虫鸣。
度吕梁洪
作者：贡奎
朝代：元

朝发下邳山，黄流溯迢遥。吕梁开险关，悬河倾奔号。南通广越疆，琛贡来千艘。连樯驻其下，祈赛声啁嘈。冈环岸势侧，庙奠岩阴高。横滩绝东注，乱石不可篙。嶙峋布戈戟，屈曲蟠虬蛟。湍飞稍旁激，盘涡散惊涛。修缆危一线，千钧泛鸿毛。凌虚独凝睇，屹若登云霄。寒云暗腥蛰，落日摇金鳌。我老才气薄，搜吟愧前豪。神京望何极，轻帆竞群飘。
度闸行
作者：贡奎
朝代：元

新河十里分三闸，闸束水奔河势狭。万里昂昂拥不前，我愁度闸如度峡。下闸已开上闸闭，牵舟稍前复留滞。两髯咆哮气敌虎，击鼓鸣锣竟何计。低回却坐同叹嗟，咫尺攀跻未能至。忆昔枝江南赋归，手招五老风生衣。挂帆一日走千里，锦鲸拔尾开烟霏。尔来闭身落羁系，安得化作孤鸿飞。人生百年复何有，羡杀津头老渔叟。野祠日暮乌鸟啄，得鱼唯知换村酒。故山花木春事深，回首漂零不知久。明朝度闸舟已东，归来归来乎山中，高阳旧徒吾尔从。
彭城夜泊
作者：贡奎
朝代：元

今夜彭城月，楼头又许高。故乡千里别，浮世百年劳。酒力消残梦，诗怀起旧豪。西风稻粱雁，江海去嗷嗷。
得家书
作者：贡奎
朝代：元

睡起相思劳寸心，捲帘无语立檐阴。故人千里碧云合，斜日半川红树深。江雁忽传秋后信，陇梅应待雪中寻。天涯奔走成何事？输与寒窗抱膝吟。
忆昔
作者：贡奎
朝代：元

暗忆曾游地，遥看不尽天。宿云连野树，积雨聚溪船。故友疏三益，微官负十年。閒居成癖性，长日枕书眠。
怀胡则大
作者：贡奎
朝代：元

疏林日暮雨潸潸，睡起秋声满树间。高阁卷帘人北望，短帆随雁客南还。栖迟自觉身全懒，忧患潜惊鬓欲斑。应有山灵回俗驾，不妨长日掩云关。
惠安桥
作者：贡奎
朝代：元
体裁：七言律诗

涔阳山水壮南州，千尺飞梁速去邮。蛟鳄翻波声吼夜，虹蜺分雨气横秋。险疑云栈通车马，高比银河挟女牛。钜万功成书太史，绝胜舟楫济中流。
慈湖矶
作者：贡奎
朝代：元

碧萝交蔓络崖阴，潭底潜蛟万仞深。今古江流推不去，湿云长护最高岑。
拜醮北观
作者：贡奎
朝代：元

斋罢敞春服，趿履步修廊。笼禽动新响，雨馀竹风凉。道人房更深，炉烟引微香。于焉谢尘鞅，閒来日偏长。
敬亭山
作者：贡奎
朝代：元

名山镇宣郡，古祠崇敬亭。杰构靓深岩，飞廊引重扃。陟彼百仞高，始觉万类形。楼殿势益弘，兵卫森幽灵。增秩睹隆典，纶音播明廷。丰穰走祈报，烟燎浮芳馨。竹树蔽险壑，虚阑俯南坰。麻姑湖上碧，华阳天际青。神飙飒然起，新凉濯微醒。疏雨映白石，垂虹截苍冥。永言李谢游，岂惜岁月零。悠悠孤云去，渺渺从双軿。招之殊未来，庄思展函经。
无题
作者：贡奎
朝代：元

空房独卧风夜号，孤灯垂烬光影摇。旧语已逐香尘消，玉琴瑶珥应自玩，巧计却爱蛛丝娇。
无题
作者：贡奎
朝代：元

驰道尘香逐玉珂，丹楼花暖弄云和。春风渐绿瀛州草，细雨微生太液波。月榭管弦鸣曙早，水亭帘幕受寒多。少年易动伤春感，唤取佳人对酒歌。
春早
作者：贡奎
朝代：元

病怯春寒睡起迟，雨声一夜涨清池。梅花吹落无人管，却似阶前雪舞时。
望池州山
作者：贡奎
朝代：元

少年江上一官閒，老去重来似梦间。欲觅故人行乐处，白云遮尽九华山。
杂言四首
作者：贡奎
朝代：元

举世称伯乐，顾马价倍增。价增马何益，夙负千里能。饥饱燕山雪，渴饮瀚海冰。但令遂真性，超逸非所矜。楚冈产至宝，草木为华滋。一朝献君门，借问识者谁？居然刖其足，九死终不移。枯荣祗自辱，造物真有知。孤桐挟风雨，毙此龙斗争。弃置百年后，斲琴发清声。昔为沟中断，今作膝上横。宠荣亦既美，曷若能全生。凤饥啄琅玕，飞鸣以其时。仪羽人罕识，寄迹苍梧枝。城枭饱腐鼠，自得谓过之。贵贱讵不分，已矣随所宜。
杂言四首·其一
作者：贡奎
朝代：元

举世称伯乐，顾马价倍增。价增马何益，夙负千里能。饥饱燕山雪，渴饮瀚海冰。但令遂真性，超逸非所矜。
杂言四首·其三
作者：贡奎
朝代：元

孤桐挟风雨，毙此龙斗争。弃置百年后，斲琴发清声。昔为沟中断，今作膝上横。宠荣亦既美，曷若能全生。
杂言四首·其二
作者：贡奎
朝代：元

楚冈产至宝，草木为华滋。一朝献君门，借问识者谁？居然刖其足，九死终不移。枯荣祗自辱，造物真有知。
杂言四首·其四
作者：贡奎
朝代：元

凤饥啄琅玕，飞鸣以其时。仪羽人罕识，寄迹苍梧枝。城枭饱腐鼠，自得谓过之。贵贱讵不分，已矣随所宜。
李陵台次韵杨学士
作者：贡奎
朝代：元

青山绕驿客重来，十里羸骖首重回。今古李陵悲绝处，夕阳野牧下荒台。
杜仲悦知事庭桂产芝
作者：贡奎
朝代：元
体裁：七言律诗

庭桂婆娑更老苍，秋风忽见紫芝房。九茎同作月中影，一树交浮云外香。饥茹未输商四皓，芳传应比窦诸郎。寄生不似凌霄蔓，空附乔松百尺强。
枪竿岭
作者：贡奎
朝代：元

百折回冈势欲迷，举头山市与云齐。经行绝似江南路，落日青林杜宇啼。
枪竿岭
作者：贡奎
朝代：元
体裁：五言律诗

薄宦辞家远，经秋未得归。直随山北去，却背雁南飞。川净白云起，郊平红树微。忆曾留宿处，立马认还非。
梁山泺次袁伯长韵
作者：贡奎
朝代：元

积水平芜渺没间，夕阳渔市网如山。扁舟却逐孤云去，得似凫翁照影间。帖帖汀荷望眼平，微风疏雨叶香清。令人忽忆西湖曲，碧盖红妆短棹横。
梁山泺次袁伯长韵·其一
作者：贡奎
朝代：元

积水平芜渺没间，夕阳渔市网如山。扁舟却逐孤云去，得似凫翁照影间。
梁山泺次袁伯长韵·其二
作者：贡奎
朝代：元

帖帖汀荷望眼平，微风疏雨叶香清。令人忽忆西湖曲，碧盖红妆短棹横。
梅致和刘有之过双溪书塾值余归省及门而返次日以诗见赠用韵奉答
作者：贡奎
朝代：元
体裁：七言律诗

先生气节抗浮云，日籴真同郑广文。要结溪边鸥鹭约，岂期云外燕鸿分。篮舆兴尽中途返，梅雪香清隔岸闻。珍重诗筒频寄我，明当授粲谢殷勤。
梦故人
作者：贡奎
朝代：元

千里万里道，三年二年别。鸿雁去复来，我友音书绝。梦中忽一见，款语情更切。觉来失处所，残釭半明灭。相思各天涯，长夜寒剽冽。风霜草木变，贫贱不易节。中心谅谁知，素月当空洁。
次王士容经历赋广东二十韵
作者：贡奎
朝代：元

巨镇雄江表，炎州介岭巅。通津波险涉，接驿路高缘。土贡来遐远，舆图按末颠。犷民疲斗蚁，狡吏攫饥鹯。蛊念山多瘴，蒙知地出泉。黄浮乌影淡，红晕蜃光连。石老苔成藓，崖阴笋作鞭。翠屏开近嶂，素练杳回川。禽弄千般巧，花分四序妍。九重严政治，六辔选时贤。喜际风云会，同沾雨露天。胜谈莲幕内，妙句药阶前。苦味槟榔好，清香荔子悬。罕逢苑北马，富聚海南船。古迹荒城碣，晴炊野墅烟。行经韩子窜，蛮耻越王偏。贾客财常万，僧尼寺或千。整絺冬亦尔，乘屩俗依然。人物生唐相，儒风盛孔编。快心时小憩，过眼境频迁。发兴超言外，销愁向酒边。入朝应报最，何得赋归田。
次韵牟成甫
作者：贡奎
朝代：元

我屋青山下，江净馀霞赤。三年卧忧患，迹绝城府入。扁舟乘兴来，猎猎风满席。岂无知心人，邂逅谈燕集。抚物空自嗟，白鸥亦閒适。虚名苦劳生，于事竟何益。
次韵袁伯长舟中杂书三首
作者：贡奎
朝代：元

百里长堤上，茏葱夏木清。山云含雨重，溟浪挟风轻。弱质辞官责，归心数驿程。江湖眼前阔，点点白鸥明。忆昔相逢日，维舟夕树边。岸花飞别酒，江雁落鸣弦。梦断三年客，云分万里天。因君共行役，抚卷重悽然。渐老惭何益，扁舟稍涴尘。贴云鹰翅阔，浮日草光匀。坐侧民风歉，行甘客计贫。遥知故园竹，新绿半成筠。
次韵袁伯长舟中杂书三首·其一
作者：贡奎
朝代：元

百里长堤上，茏葱夏木清。山云含雨重，溟浪挟风轻。弱质辞官责，归心数驿程。江湖眼前阔，点点白鸥明。
次韵袁伯长舟中杂书三首·其三
作者：贡奎
朝代：元

渐老惭何益，扁舟稍涴尘。贴云鹰翅阔，浮日草光匀。坐侧民风歉，行甘客计贫。遥知故园竹，新绿半成筠。
次韵袁伯长舟中杂书三首·其二
作者：贡奎
朝代：元

忆昔相逢日，维舟夕树边。岸花飞别酒，江雁落鸣弦。梦断三年客，云分万里天。因君共行役，抚卷重悽然。
汉剑歌
作者：贡奎
朝代：元

古剑粼粼一泓水，高堂脱鞘神光起。何年失势竟飞来，风雨灵雌泣渊底。自从掌握归山人，句连铁锁羁烟尘。山石裂开鸣碧玉，土华蚀尽浮苍鳞。天官下敕百灵守，呼吸云雷任驱走。或云其来由汉始，留侯佩从赤松子。千载相传有定名，造物忘令书太史。君不见干将莫邪离复合，气冲牛斗森灭没，长鲸掉尾沧海阔。
池州郡斋除夜寄呈家君
作者：贡奎
朝代：元

郡斋寥落夜无眠，纸帐青灯思悄然。不是今生惜今夕，却缘明日是明年。
汪叔震和张贯道诗见寄次韵答之
作者：贡奎
朝代：元
体裁：七言律诗

贵介争营翠釜驼，何如章甫耸峨峨。空阶黄叶秋声早，残卷青灯夜雨多。赖有新知倾管鲍，愧无佳句敌阴何。功名未遂秋生鬓，空对长天慷慨歌。
沙河
作者：贡奎
朝代：元

沙河冬欲涸，流浅日以急。胶舟不可行，念此劳苦剧。巨舰鱼贯尾，小艇才转折。褰裳力推挽，进寸还退尺。呼啸荅林谷，荡摩激沙石。前瞻兖泗源，高堰限通塞。启闸暴漂浮，绝岸骇平溢。篙樯起纷拿，跳跃如奋敌。安流心稍舒，十里慰行役。舟人忽相告，上闸晚仍隔。官程急方贡，陆辇空委积。永念平水功，岂遂一朝适。壮游俟时来，欲速非我力。郊连秋草黄，日闪霜树赤。孤村隐溪曲，聊以供散策。白云山嵯峨，矫首三叹息。
河上阻风次韵袁伯长
作者：贡奎
朝代：元

奔河逆牵舟，北风忽中阻。篙师勇支撑，腾跃势如舞。尘沙晦高旻，泥水污后土。雹飞起潜蛟，树拔乱惊羽。须臾西日霁，云端散红缕。维此造化工，而我获窥睹。故人适同怀，破险出奇语。明朝稳张帆，万里端自许。
河流
作者：贡奎
朝代：元

十月寒气盛，长河流冰澌。征艎溯浩浩，钩曲苦逶迟。滉漾圭角露，稍冱还参差。恍疑戈戟森，出没相倾攲。或员如堕炮，或利如铦锤。须臾骤风激，琼瑶积山危。樯楫一冲击，縻烂不可支。穷阴生极底，乃见造化奇。履霜固知坚，物序矧及期。行役何未已，君子宜慎思。岂无冠盖华，挥霍遵大逵。千钧载车毂，络绎驷马驰。覆前罔戒险，陨身悔何追。我昔居南州，感此日未窥。朅来二十年，战兢常自持。终当挂高帆，春洲扬绿漪。
济州
作者：贡奎
朝代：元

兖泗支流鲁山麓，会济分河向南北。扁舟高枕卧看山，青入齐云雨新沐。六年归老敬亭閒，忘却尘埃道路间。松声入梦山岩里，惊散风帆去千里。
济州
作者：贡奎
朝代：元

旧济知何处，新城久作州。危桥通去驿，高堰裹行舟。市杂荆吴客，河分兖泗流。人烟多似簇，聒耳厌喧啾。
清河
作者：贡奎
朝代：元

溪碧石生处，山青云起时。藕花红映岸，藤蔓翠牵篱。落日渔家网，微风酒市旗。顺流船渐急，翻觉去心迟。
湖中
作者：贡奎
朝代：元

片云将雨过，风急滞船行。秋水岸无际，夕阳山自明。沙平征雁落，波静宿鸥轻。满目篷窗兴，穷吟独未成。
灯花
作者：贡奎
朝代：元

今夕离家远，灯花尽意开。绿烟浮小晕，红焰落轻煤。影照频占喜，心挑莫见猜。遥知儿女坐，欢笑对银台。
牵舟行
作者：贡奎
朝代：元

河水沄沄流不已，溯流牵船鱼贯尾。怒风卷地涨黄尘，白日茫迷雾云起。前船缆影百丈微，号呼并力行如飞。后船缆断势一失，汗身满足不相及。须臾十里回天风，举樯撇柁悬高篷。谁知日暮泊处所，成功却与前船同。篙师接语告劳苦，仆从亦复讥途穷。持樽傲坐且引醉，悲喜岂足关吾躬。君不见何独人生行与止，请君万事推此理。
登虎丘山
作者：贡奎
朝代：元

古士雅巾屦，具舟约芳游。朝晴出西郭，午凉登虎丘。松径度遥岭，历此层级修。当时吴王剑，硎光裂岩幽。平甸眺万顷，閒瞻烟树稠。颇闻山僧贤，飞锡下林陬。独遗方丈室，于焉集清流。一簟可平生，岂惜半日留。煮茗试泉冽，焚香延宿篝。疏雨催晚归，溪波散浮沤。
登齐山
作者：贡奎
朝代：元

出郭行五里，落日众山赤。中环翠凝峦，秀色起千尺。风流杜牧守，壮语镌妙画。我来严冬初，俯仰一今昔。人烟久变故，鬼怪据幽僻。披丛得小径，往来遭折屐。乱石排犬牙，荒洞泯龙迹。空馀岩前碑，雨日自淋炙。黄花既非时，何以供太白。但须历层巅，一笑天地窄。
真州
作者：贡奎
朝代：元

一雨淮南霁，新城喜暂登。江平流浩浩，山远路层层。大舶连樯发，高楼列槛凭。北居殊觉久，眼畏火云蒸。
秋夜
作者：贡奎
朝代：元

空床坐对一灯青，手击蒲团醉欲醒。夜半竹风如雨过，起看明月步中庭。
秋怀
作者：贡奎
朝代：元

瑶汉夜澄寂，烈烈群象严。浮云翕交互，圆光尚微纤。阶虫竞鸣响，湿萤度飞檐。持志惕自警，屏营以深潜。惊飙度幽幌，凝香启方奁。栩栩庄生蝶，秉志能养恬。鸡鸣何孳孳，忧心愧如惔。
秋日陪大学士赵公憩龙山玄真宫
作者：贡奎
朝代：元
体裁：古风

岩岩居庸关，左挟飞仙居。苍茫四山合，石径穿盘纡。人家稍相接，林木何森敷。觚棱生晓烟，玄风凌紫虚。念彼羽流集，岂与世俗俱。溪流转云碾，馀润分园蔬。钟磬荅空谷，斋供荐芳腴。穹碑纪宗传，道一教乃殊。素餐贵崇本，卒岁事耕锄。渔父在何许，空有桃花株。坐惭秉文干，尸禄常旷迂。日暮陟层巅，丹霞成长裾。遥睇空中云，超然能卷舒。
秋日陪大学士赵公憩龙山玄真宫
作者：贡奎
朝代：元

岩岩居庸关，左挟飞仙居。苍茫四山合，石径穿盘纡。人家稍相接，林木何森敷。觚棱生晓烟，玄风凌紫虚。念彼羽流集，岂与世俗俱。溪流转云碾，馀润分园蔬。钟磬荅空谷，斋供荐芳腴。穹碑纪宗传，道一教乃殊。素餐贵崇本，卒岁事耕锄。渔父在何许？空有桃花株。坐惭秉文干，尸禄常旷迂。日暮陟层巅，丹霞成长裾。遥睇空中云，超然能卷舒。
秋日陪集贤学士赵公敬夫憩龙山玄真宫
作者：贡奎
朝代：元

山转疑无地，人家近隔村。野田秋穫闹，冈路晚行喧。川净云生石，溪平水到门。偶寻高士隐，相见遂忘言。
立秋日留阳墅庵
作者：贡奎
朝代：元

林阴攲枕午鸡啼，薄梦惊回尽已迷。漠漠苍烟杉一径，粼粼碧浪稻千畦。龙湫剩救年来旱，虎迹新行雨后蹄。自表泷冈何日事？伤心泪洒夕阳西。
纪梦
作者：贡奎
朝代：元

痴儿忽在眼，梦觉万里外。寄身如浮云，起坐发长慨。所以弃汝来，恩义固有赖。读书云林斋，坐阅景明晦。勤懒出天性，责善系亦大。我归须可期，秋江斫鲈鲙。
纺绩图
作者：贡奎
朝代：元

妇姑纺绩夜阑时，月落车寒手转迟。应愧西邻歌舞散，酒酣春梦绕深帷。
绝句
作者：贡奎
朝代：元

山雨鸣篷雁落沙，新寒先到野人家。病来谁似愁容瘦，霜树萧疏两鬓华。
舟中偶成
作者：贡奎
朝代：元

稻花水落正鱼肥，湖上孤云带雨归。林影倒涵波镜动，白鸥低傍钓船飞。
舟宿荻港
作者：贡奎
朝代：元

冉冉秋云暮，冲寒买去船。长江泻吴、楚，故国澹风烟。日黯芦翻雪，矶危浪拍天。蛟鼍潜暗壑，雁鹜起平川。虎饮沙遗迹，龙归窟濩涎。岸崩悬老树，山暗失层颠。灵庙森长戟，奔滩抱古廛。渔家罾网集，商舶鼓钲阗。登览谁无恐，漂零客有篇。浮生行役苦，即合卧林泉。
舟过湖州
作者：贡奎
朝代：元

楼台金碧照嵯峨，故国诸公奈乐何。辽鹤归来城郭在，海鸥飞处水云多。春回废苑花新发，愁满空船客自过。回首蒹葭三十里，天风落日断渔歌。
芦沟野亭
作者：贡奎
朝代：元
体裁：古风

出郭野尘绝，青山开画图。回冈万井聚，虹梁荐川涂。沓沓车驾集，交臂无宁躯。粲此一亩宫，而有静者居。花木明窈深，鱼鸟乐澄虚。浊醪得酿法，好客时与俱。昔我东南来，万里马力瘏。解鞍道傍树，尘渴尝自沽。题诗忽在眼，日暮飞云孤。
荅陈华仲二首
作者：贡奎
朝代：元

海上三神山，上有学仙侣。泠泠紫箫声，吹作飞凤语。回飙荡溟海，散落成烟雨。岂无知音者，一振九苞羽。持之献天庭，上以奉明主。贫贱交有道，富贵多异途。所以古君子，择交严所趋。霜剑閒宝室，烈士发长吁。隔世或相慕，同居分越吴。寥寥千载间，羡彼管鲍徒。
荅陈华仲二首·其一
作者：贡奎
朝代：元
体裁：古风

海上三神山，上有学仙侣。泠泠紫箫声，吹作飞凤语。回飙荡溟海，散落成烟雨。岂无知音者，一振九苞羽。持之献天庭，上以奉明主。
荅陈华仲二首·其二
作者：贡奎
朝代：元

贫贱交有道，富贵多异途。所以古君子，择交严所趋。霜剑閒宝室，烈士发长吁。隔世或相慕，同居分越吴。寥寥千载间，羡彼管鲍徒。
荼蘼架
作者：贡奎
朝代：元

西园检春事，积雨断馀红。荼蘼压高架，皎皎晚日烘。翠蔓点残雪，清香度微风。幽人对之坐，瑩然此心同。徘徊不忍去，片月来高空。宛如万玉娥，素袖舞云中。珠玑露颗缀，翠佩烟光笼。爱花不受折，枝柔刺盈丛。携酒醉其下，慰此良夜终。
荼蘼架
作者：贡奎
朝代：元
体裁：古风

西园检春事，积雨断馀红。荼蘼压高架，皎皎晚日烘。翠蔓点残雪，清香度微风。幽人对之坐，莹然此心同。徘徊不忍去，片月来高空。宛如万玉娥，素袖舞云中。珠玑露颗缀，翠佩烟光笼。爱花不受折，枝柔刺盈丛。携酒醉其下，慰此良夜终。
虎林玄妙观
作者：贡奎
朝代：元

琳宫古崔嵬，独㨿山胜绝。天光垂帝座，照耀金碧色。修廊接层崖，俯目视深泽。阴阴木叶暗，石削苍壁冽。流泉出嵌空，六月洒飞雪。平生功名谋，洗我肝肺热。同游得幽人，再拜摩断碣。兴亡见唐汉，高爽了吴越。更拟穷幽探，驰景忽西灭。
袁伯长虞伯生始约同舟南归既而伯生留京临别以云诗见赠舟中奉和以寄
作者：贡奎
朝代：元

白云起西南，盘郁中天台。下招笙鹤翔，天风为之回。岂不从龙游，重辉挟崔嵬。翔鹤若有归，华采同灿璀。悠然忽万里，矧与丹凤偕。凤栖东海瑶，鹤啄北山莱。企首思白云，鸣声沥馀哀。所嗟变化神，微雨朝暮来。分阴护丘壑，终复游九垓。藉彼明锦章，舒卷慰好怀。秋旻气弥清，短翮亦稍开。会合须可期，乘高共裴回。
袁伯长虞伯生约重赋次其韵
作者：贡奎
朝代：元

长江西来生远洲，极目凝作人间秋。奇峰列笋拔地起，晴岚积翠凌空浮。当时怀抱真快事，笑拨短棹随凫鸥。乘清弄影歌窈窕，洗净万斛黄尘愁。风涛击岸石欲裂，日月出海云还收。别来閒身堕羁束，抚手叹惜年光流。高侯胸中蟠景概，落笔肯为仙翁留。神工超出八极表，下视海岳如浮沤。至人不遣魂作梦，咫尺已足穷追搜。我爱题诗招靖节，况有二子鸣相酬。便当开樽醉其下，髣髴领□为鳌头。苍烟历历辨庐屋，丹树烨烨明林丘。安得高侯数相见，添写一叶南归舟。
访渭口葛秀才因题其壁
作者：贡奎
朝代：元

山尽江势急，江回护平林。中有隐者居，树木敷清阴。推窗万里适，快我三年心。摘蔬荐浊酒，拂石题新吟。醉来纵言笑，起坐临渊深。鱼鸟亦遂性，向人自升沈。斜阳忽满地，引杖穷幽寻。主人乐未足，明朝期抱琴。
试院次韵答吴草庐先生
作者：贡奎
朝代：元

暂客留应喜，微官去恨迟。竹高当户直，花重向帘垂。对酒惊人别，看诗感岁移。山中足幽事，猿鹤旧曾期。
试院秋日即事
作者：贡奎
朝代：元

薄游时觉鬓毛苍，病怯西风夜更长。官冷久无金马梦，院深惟有木犀香。归舟欲解天如水，故友难忘客思乡。试问宋郎愁几许，雁声何处起沧浪。
读马伯庸学士止酒诗
作者：贡奎
朝代：元

今晨不可出，大风吹我帷。陋巷泥沮洳，空墙雨淋漓。研朱课儿书，冥思解群疑。敲门童子来，袖有止酒诗。读之至再三，击节喜且悲。若饮此玄酒，揖让陶唐时。峨峨古冠裳，执彼璋与圭。短褐才掩胫，藜藿空忘饥。风雅久已衰，作者微君谁？嗟我重景仰，老大将何为？
谢李息斋惠墨竹
作者：贡奎
朝代：元

湖州墨竹苏州诗，李侯二美能兼之。长安尘中忽到眼，坐我六月江南时。幽人江南结林屋，紫碧森森万竿玉。清风激昂此君语，六月寒生不知暑。只今见画思故乡，博山日永凝清香。人生万事真适意，相对悠然希坐忘。
谦上人
作者：贡奎
朝代：元

西寺廊深日射尘，维摩方丈四无邻。微风尽捲飞花去，半敞东窗映绿筠。
贯州
作者：贡奎
朝代：元

扁舟放河流，骤暑消雨馀。既忻归计谐，矧与佳士俱。云雾重回首，葱茏郁瑶居。微波散碧縠，簸荡明月珠。风急帆满张，猎猎病股舒。亚树花换叶，离巢燕将雏。眷彼别时语，不知今何如？简书岂足畏，青山念吾庐。勿谓道路遥，坐觉山川驱。华樽方自持，相思少欢娱。缄情何以写，揽情起踟蹰。
赋得新月
作者：贡奎
朝代：元

团团故园月，微钩画云端。孤舟天际来，湖波正瀰漫。但念时节流，不畏道途难。晚树齐弄色，晴飙骤生寒。归鸟哺高林，稚子迎门欢。梦中倏先至，相思强加餐。
赋牡丹
作者：贡奎
朝代：元

曲槛春如锦，晴开晓日妍。树摇风影乱，枝滴露光圆。玉佩停湘女，金盘拱汉仙。翠填宫鬓巧，黄染御袍鲜。力费青工造，名随绮语传。细翎层拥鹤，弱翅独迎蝉。倚竹成双立，留华任众先。久看心已倦，欲折意还怜。洛谱今存几，吴园路忆千。可应频载酒，相与醉华年。
赠任丹碧鍊师
作者：贡奎
朝代：元

火云压峰斜日明，下照百尺清溪横。丹葩碧树光熌烁，妙笔可作诗无声。买田筑屋者谁子，江海欲归吾老矣。袖中岂无干世书，当年曾说黄冠师。
赠孔令尹
作者：贡奎
朝代：元

百里光山远，三年县令贤。人皆思旧德，我欲赋新田。绿雾桑浮野，黄云稻际天。风流昔潘岳，空作种花传。
赠张姓
作者：贡奎
朝代：元

张家女儿八岁馀，手把椽笔誇能书。翠眉玉貌画不如，一朝献艺承明庐。风云会合冠佩集，当面濡毫翻墨汁。弱身窈窕才过膝，步腕回旋万钧力。怒鲸横海枯树立，震空忽堕颠崖石。功成直与造化俱，歘见声名起京邑。紫裘蒙茸年少儿，宝刀琼带羊角觿。平生一字不到眼，对此悄然颜色赧。君不见蔡文姬，班婕妤，风流文采绝代无。吁嗟陶家五男子，总令纸笔为荒芜。
赠杨生
作者：贡奎
朝代：元

余闻江东之山出新安，千峰万岭龙屈蟠。黄山崔嵬九华对，雄雌时作风雨会。中藏龙尾气清淑，山骨崚嶒石如玉。六丁呵护云气漫，不知何年凿深谷。南唐绿砚肤起鳞，手摩润泽疑新浴。罗纹刷丝名渐殊，谷深水浅真难复。旧石既无新石出，贵介视之轻瓦砾。杨生磨琢独非常，手持一二来豫章。百金酬价犹自惜，故家云有千岁藏。或闻山崩泉脉涌，翻□当时遗石动。至今散落樵牧家，敲火磨刀随日用。冲烟踏雨忽惊逢，席裹毡包不辞重。我嗟拙书好蓄收，松烟秃兔非其俦。呜呼人生抱才坎壈勿轻许，时来相遭亦如此。
赠碧溪翁
作者：贡奎
朝代：元

雨霁秋色净，新凉方可人。溪流碧如染，照我须发真。平生作诗苦，羞拂镜中尘。为向无庵说，岁晚愿为邻。
赠送蒙古字周教授
作者：贡奎
朝代：元

周宣石鼓久剥落，浮云变化字迹讹。八分小篆亦已废，纷纷行草何其多。洪惟盛世自作古，制书勒石传不磨。知君达时尚所学，落笔星斗光森罗。蒙恩千里领教职，养育多士培菁莪。谐音正译妙简绝，穷究根本芟繁柯。牙签玉轴点画整，照耀后世推名科。愧予鄙俚事章句，儒冠多误将如何？
过广德
作者：贡奎
朝代：元

黄尘鞍马夕阳边，不到桐川十二年。万事只多新白发，虚名何日赋归田。
过河西务
作者：贡奎
朝代：元

两年衣袂扑京尘，出郭青山照眼新。食禄无功酬圣主，弃官归隐奉慈亲。交游此别三千里，衰病今逾五十春。自笑虚名成底事，闭门何恨著书贫。
送九万兄之乐清主簿
作者：贡奎
朝代：元

宿云澹朝暾，春风散轻寒。振衣既行迈，惨别情所难。王事劳蹇蹇，征车戒桓桓。孰云枳棘微，蔚此五采翰。海县还靡俗，涛江激回澜。道路岂不遥，怀居诚匪安。勖哉西都秩，愿言继弹冠。
送俞元明之官仙居县
作者：贡奎
朝代：元

赤城离东南，苍岩间石扉。灵槎截尘界，晓日明烟霏。古称神仙居，欲往事已非。林树藏野县，空街行迹稀。之子万里役，黄尘手频挥。辛苦事科举，一笑辞布衣。我公得兹地，扁舟惬南归。讼简民俗淳，官清吏仍饥。荒庭齧瘦马，钩帘燕交飞。健笔凌青云，江梅素英蜚。性静恒自安，謲辞速群讥。士生亦乐乐，矧以友道微。持樽赠远别，矢心谅无违。
送刘道夫
作者：贡奎
朝代：元

西罨松篁路，雪消沙水清。天寒行役倦，酒醒别愁生。落日横车影，长云送雁声。梅花应未发，留待照春晴。
送别刘道夫
作者：贡奎
朝代：元

春晚益可爱，绿阴蔽前郊。念子暂时别，我心已云劳。浮云始舒霁，倏见疏雨飘。暄爽骤变更，岂异世俗交。微飙起林杪，清池树光摇。沈忧渺予心，衰发矧渐凋。怅焉立斯须，幽禽语嘐嘐。
送史高士谒吴閒閒
作者：贡奎
朝代：元
体裁：古风

春水武昌船，帆飞敬亭雨。孤城厌喧嚣，听此樯燕语。挥手谢时人，开胸散烦暑。煌煌阙下书，曳曳云间侣。真人紫霞佩，执简授璇宇。揽衣欲从之，神交谅倾许。霁雨沐霄容，风微鹄初举。游心惬高明，脱屣迈行旅。怀哉会何时，酌彼盈尊醑。
送史高士谒吴閒閒
作者：贡奎
朝代：元

春水武昌船，帆飞敬亭雨。孤城厌喧嚣，听此樯燕语。挥手谢时人，开胸散烦暑。煌煌阙下书，曳曳云间侣。真人紫霞佩，执简授璇宇。揽衣欲从之，神交谅倾许。霁雨沐霄容，风微鹄初举。游心惬高明，脱屣迈行旅。怀哉会何时？酌彼盈尊醑。
送夹谷伯敬之官单父
作者：贡奎
朝代：元

燕州连日雨，六月寒装绵。闭户断车辙，修途溢如川。朝晴悦物性，槐阴起初蝉。衣篝曝馀润，照眼阶葵鲜。闻君去仪曹，五马行翩翩。缅怀古单父，高堂坐鸣弦。政理日以媮，宝此千载贤。矧此荐岁饥，夏潦仍相缘。嗷嗷东南州，流移踵车船。死者相枕藉，羸瘠甘弃捐。民命悬守令，壅遏谁当怜？君怀策世才，往哉寄承宣。譬彼善牧者，鞭击非所先。戴星亦有人，何乃任力专。凄凉二子远，故老应相传。我昔尝经游，土风尚熙然。回河抱阡陌，桑麻绿浮烟。岂无稌稻区，草木纷华妍。维兹重责任，慎彼浇俗迁。会徵太史书，家声振当年。
送师道侄赴太常奉礼并寄勉师泰·其一
作者：贡奎
朝代：元
体裁：七言律诗

江浦风帆拂翠微，宦情日日去如飞。容台昼静花明佩，玉禁春深柳染衣。随直定知车比上，思亲莫忘雁南归。青云故友应相问，为说烟蓑老钓矶。
送师道侄赴太常奉礼并寄勉师泰·其二
作者：贡奎
朝代：元
体裁：七言律诗

四月含桃喜荐新，紫衣赞礼属芳辰。官称犹是青毡物，老大潜惊白发人。客久齑盐怜汝弟，病多药石愧吾身。小窗风月连床夜，记取挑灯莫厌频。
送师道侄赴太常奉礼并寄勉师泰二首
作者：贡奎
朝代：元

江浦风帆拂翠微，官程日日去如飞。容台昼静花明佩，玉禁春深柳染衣。随直定知车北上，思亲莫忘雁南归。青云故友应相问，为说烟蓑老钓矶。四月含桃喜荐新，紫衣赞礼属芳辰。官称犹是青毡物，老大潜惊白发人。客久齑盐怜汝弟，病多药石愧吾身。小窗风雨连床夜，记取挑灯莫厌频。
送师道侄赴太常奉礼并寄勉师泰二首·其一
作者：贡奎
朝代：元

江浦风帆拂翠微，官程日日去如飞。容台昼静花明佩，玉禁春深柳染衣。随直定知车北上，思亲莫忘雁南归。青云故友应相问，为说烟蓑老钓矶。
送师道侄赴太常奉礼并寄勉师泰二首·其二
作者：贡奎
朝代：元

四月含桃喜荐新，紫衣赞礼属芳辰。官称犹是青毡物，老大潜惊白发人。客久齑盐怜汝弟，病多药石愧吾身。小窗风雨连床夜，记取挑灯莫厌频。
送张谦仲南台御史
作者：贡奎
朝代：元

仲夏炎气盛，江河沸焦熬。层云张虚伞，电光掣金鳌。旱魃奋为虐，九土民嗷嗷。矧兹东南区，飓风挟惊潮。漂流孰可禦，弊积成瘵凋。侧闻峨豸冠，远策神骢骄。冰檗期素守，风霜厉严操。譬若激清泠，慰彼方渴消。忧私隐田里，吏牍上下胶。要当得其情，察察穷秋毫。金陵古佳丽，地控荆楚遥。翠柏集飞鸟，苍鹰击秋郊。台端咫尺天，明月手可招。勖哉重名德，山岳非云高。
送汪叔志之南安
作者：贡奎
朝代：元

绕郭清溪带路长，冲寒极目送危樯。水涯梅柳传春信，雪后楼台照夕阳。杜牧吟边山鸟去，谢公行处石苔苍。碧云暮合天无际，回首相思欲断肠。
送胡则大赴宣州学正
作者：贡奎
朝代：元
体裁：七言律诗

小谢楼高宛句傍，一毡分坐任凄凉。休如郑老嗟官舍，好似并州作故乡。俸薄尽供妻子累，身閒不受简书忙。评诗应到城南宅，千树春风雪正香。
送谢明远之官平江
作者：贡奎
朝代：元

碧波千顷照姑苏，目送危樯数幅蒲。古寺云遮丘卧虎，荒台叶落夜啼乌。黑头清镜来勋业，绿幕深衣入画图。暇日过游新得句，秋风应寄故乡鲈。
送谢明远之官平江
作者：贡奎
朝代：元
体裁：七言律诗

碧波千顷照姑苏，目送危樯数幅蒲。古寺云遮丘卧虎，荒台叶落夜啼乌。黑头清镜来勋业，绿幕深衣入画图。暇日过游新得句，秋风应寄故山庐。
送邓提举之官江浙
作者：贡奎
朝代：元

天寒道路遥，岁晚风雨作。虚名谅何为，矧此怀抱恶。子行既云迈，离居愧余索。物盛固有时，空山正凋落。江湖起秋风，眯目尘黯暵。挂席飞云颠，行子归意满。蹇予如病鹤，欲往翅常短。怅望不能休，城高暮山远。停车子踟蹰，把袂我夷犹。念此离别难，况乃交契绸。雨霁白云飞，日斜江树浮。望极意逾远，愁多身更留。岂无负郭田，何苦事远游。归来亦从人，商歌激高秋。白云一觞酒，离思沧溟间。子行勿复居，念我何当还。杳杳飞鸿书，瑟瑟清镜颜。潜机不私贷，岁月忽已阑。赠之云锦章，譬彼苍玉环。何以解尘缨，幽泉弄潺潺。
送邓提举之官江浙·其一
作者：贡奎
朝代：元

天寒道路遥，岁晚风雨作。虚名谅何为，矧此怀抱恶。子行既云迈，离居愧余索。物盛固有时，空山正凋落。
送邓提举之官江浙·其三
作者：贡奎
朝代：元

停车子踟蹰，把袂我夷犹。念此离别难，况乃交契绸。雨霁白云飞，日斜江树浮。望极意逾远，愁多身更留。岂无负郭田，何苦事远游。归来亦从人，商歌激高秋。
送邓提举之官江浙·其二
作者：贡奎
朝代：元

江湖起秋风，眯目尘黯暵。挂席飞云颠，行子归意满。蹇予如病鹤，欲往翅常短。怅望不能休，城高暮山远。
送邓提举之官江浙·其四
作者：贡奎
朝代：元

白云一觞酒，离思沧溟间。子行勿复居，念我何当还。杳杳飞鸿书，瑟瑟清镜颜。潜机不私贷，岁月忽已阑。赠之云锦章，譬彼苍玉环。何以解尘缨，幽泉弄潺潺。
送郦肖梅道士归三茅
作者：贡奎
朝代：元
体裁：古风

人间六月火云热，川鱼深逝飞鸟绝。坐念君归不可留，明日沙头当送别。诗人磊落唾成珠，酒酣惆怅歌击节。南湖鼓棹时乘风，晓起披襟夜延月。从今此乐谁复同，回首故人须共说。落木萧萧鸿雁征，我将携砚游东越。相思应许梦魂飞，万里三茅苍翠色。
送郭教授归镇江
作者：贡奎
朝代：元

长江日夜东南来，千岩万壑云屏开。楼船挟橹行若飞，白昼击鼓轰晴雷。屹然中流浮两峰，飓风撞澜势欲回。珠宫贝阙掩灵怪，滉漾百尺琼瑶堆。扶桑之西接巨岛，日月出没荒城隈。英雄遗迹尚可识，人物往往钟奇才。嵯峨黄鹤起烟雾，杜鹃花落苍莓苔。当时我马曾驻息，浩歌散策为徘徊。霜髯古色犹在眼，恍若薄梦堕飞埃。六年买屋住京洛，凤毛忽来光璨璀。论交问旧喜复叹，诗酒邂逅常开怀。如何掉头不肯住，笑张短席悬归桅。故山早晚我亦往，莫遣猿鹤相惊猜。
送马伯庸学士赴上都
作者：贡奎
朝代：元

人间六月沸炎波，上国清凉乐事多。视草旧传真学士，散花新起病维摩。千年结友心相似，万里辞家意若何？料想胜游偏得句，秋风先寄雁南过。
通州道中
作者：贡奎
朝代：元
体裁：七言律诗

万雉参差云雾开，四千里外客重来。平冈日出车牛喘，古道尘飞驿骑回。白玉至今传楚璞，黄金自古说燕台。高楼红旆应如昨，莫遣新愁到酒杯。
避暑
作者：贡奎
朝代：元

避暑北山下，修篁夹林阴。客来澹忘言，稍觉清我心。酷暑尚可避，酷吏不可禁。迹绝畏途辙，凉飙散尘襟。却嗟避名者，犹恨山未深。为言暑与吏，纵酷何能侵。
邳州
作者：贡奎
朝代：元

古城结危构，交逵裒招延。朱碧递隐见，冈回势蜿蜒。填车纵横游，重屋光华鲜。扣门多乞食，民饥远流迁。桑柘重蔼绿，郁郁浮苍烟。念此万里道，我舟亦已旋。云树列环岫，晴凫散平川。烜赫骊珠光，随风堕灵篇。神清契高冥，性敛涵静渊。出处古异途，世故宁糺缠。简书诚可乐，轩冕非自捐。推篷晚逾恍，凝霞助孤骞。
邳州
作者：贡奎
朝代：元

荒城十载路重经，暂舣扁舟坐驿亭。春到梅花何处白，雪晴山色向人青。惊心家远书难寄，迎面风寒酒易醒。莫忆牵衣儿女态，晓猿霜鹤笑林扃。
郊行
作者：贡奎
朝代：元

树末炊烟绿，人家住涧西。风轻莺语滑，泥重燕飞低。病渴怜新酿，閒吟忆旧题。小庄蚕最熟，喜欲报山妻。
郊行
作者：贡奎
朝代：元
体裁：七言律诗

马上看山山不尽，客中行路路偏长。丛祠社散群乌啄，层汉秋高数雁翔。疏雨着人絺袖湿，微风吹面稻花香。回途偶憩幽塘上，颠倒松阴百尺强。
郊行
作者：贡奎
朝代：元

马上看山山不尽，客中行路路偏长。丛祠社散群乌啄，层汉秋高数雁翔。疏雨著人絺袖湿，微风吹面稻禾香。回冈偶憩幽塘上，颠倒松阴百尺彊。
郊行·其一
作者：贡奎
朝代：元
体裁：五言律诗

双溪溪上路，重到五年迟。桑柘成阴处，莺花向老时。泊舟随岸曲，坐石看云移。政爱沙鸥狎，惊飞底见疑。
郊行·其三
作者：贡奎
朝代：元
体裁：五言律诗

别墅通幽径，肩舆驻午凉。石楠云护影，篱蔓雪浮香。地僻疑忘世，民淳喜馈浆。微名何足恋，投老更徜徉。
郊行·其二
作者：贡奎
朝代：元
体裁：五言律诗

树末炊烟绿，人家住涧西。风轻莺语滑，泥重燕翎低。尘渴怜新酿，郊吟忆旧题。小庄蚕最熟，喜欲报山妻。
阳墅道中
作者：贡奎
朝代：元

马上千峰列，溪行不尽源。野船高似屋，山县小如村。路绕田间曲，池漫雨后浑。静来应最乐，绿树拥柴门。
陈氏思兰亭
作者：贡奎
朝代：元

俨俨春服成，浮云澹微阴。行随越山曲，修篁映疏林。溪湍骇游鱼，岩花触飞禽。物变理乃常，于焉乐幽寻。悠然斯亭上，契彼往哲心。岂不感陈迹，志郁匪所任。猗兰有时作，亦以弦吾琴。武夷参其前，伫立企遥岑。
除日登大岩山
作者：贡奎
朝代：元
体裁：古风

大岩颙颙昂众峰，长年秀色摩苍穹。中峰独高势最雄，支牵脉贯相附庸。朝宾大明沧海东，岫云勃郁凝青红。悬崖万仞寒潭空，下有晴雪生乔松。形劳胆怯望莫穷，但觉一气浮洪濛。松摧雪冻藏蛰龙，峰颠镇以龙王宫。拥潭出云如白虹，妖魃却走年穰丰。南村北崦篁树丛，喧招巫觋挝鼓钟。苔荒怪石低复崇，嵌空欲堕疑神功。直者覆釜横列墉，森布兵戟罗群童。盘回绝顶路杳通，扳藤举膝撑心胸。嗟予北游览岱宗，太行西来连华崧。浮生万里随飞蓬，梦寐岂与当时同。虎行草偃吹烈风，苦寒侧翅号冥鸿。麻姑敬亭知几重，李谢空复遗尘踪。悲来狂呼赤鲩公，五湖烟波驾孤篷。
除日登大岩山
作者：贡奎
朝代：元

大岩颙颙昂众峰，长年秀色摩苍穹。中峰独高势最雄，支牵脉贯相附庸。朝宾大明沧海东，岫云勃郁凝青红。悬崖万仞寒潭空，下有晴雪生乔松。形劳胆怯望莫穷，但觉一气浮洪濛。松摧雪冻藏蛰龙，峰颠镇以龙王宫。拥潭出云如白虹，妖魃却走年穰丰。南村北崦篁树丛，喧招巫觋挝鼓钟。苔荒怪石低复崇，嵌空欲堕疑神功。直者覆釜横列墉，森布兵戟罗群童。盘回绝顶路杳通，扳藤举膝撑心胸。嗟予北游览岱宗，太行西来连华崧。浮生万里随飞蓬，梦寐岂与当时同。虎行草偃吹烈风，苦寒侧翅号冥鸿。麻姑敬亭知几重？李谢空复遗尘踪。悲来狂呼赤鲩公，五湖烟波驾孤篷。
集云从山
作者：贡奎
朝代：元

南土气蒸溽，城居厌喧卑。官曹稍休暇，寄此方驾驰。侧径转萦曲，遥原杂林池。烦缨濯微飙，前瞻划舒夷。嶪嶪琳宇深，松桂交樛枝。钟声出修廊，一饭若有期。适意岂不乐，营营竟何为。虚谈非世具，勿遣俗士知。素衷慕幽蹈，终焉谢尘羁。
集廉园
作者：贡奎
朝代：元
体裁：古风

宿雨洗炎燠，联车越城关。广廛隘深潦，飞栋栖连阛。行经水石胜，稍见花竹环。阴静息影迹，窈窕纷华丹。兢兢是非责，侃侃宾友闲。蔬食常苦饥，世荣竟何攀。学仙本无术，即此超尘寰。
雨中
作者：贡奎
朝代：元

骤热变风雨，气候一日殊。绿树拥如盖，残花落无馀。閒居日偏永，手把种艺书。幽幽鱼鸟适，寂寂车马疏。田父二三辈，浊酒时来俱。愁阴每思霁，微凉意稍舒。携筇独延伫，层云起遥墟。
雪晴
作者：贡奎
朝代：元

今晨持我书，燕坐雪照屋。闭门谢尘鞅，展卷自朗读。众说初若攻，冥思意才复。旭日上团团，清泉涣春绿。涓涓晴櫩溜，洗眼溅飞瀑。岂不事游观，驱车泥及腹。永怀同袍士，岁晚在空谷。好风忽东来，起玩庭前竹。
题云东轩
作者：贡奎
朝代：元

城中纷华地，借屋得佳处。居然俗士驾，欲诣不知路。门前柳阴深，溪水清可度。我行万里倦，颇觉懒成趣。有时忽来坐，谈笑竟忘去。孤云遂閒适，怅望心所寓。平生旷荡怀，落笔题幽素。要当居轩冕，此理常自悟。酒兴方未阑，青山任朝暮。
题商侯画山水图
作者：贡奎
朝代：元

秦巩诸山天下美，相君爱山心独喜。商侯落笔图画里，盘回咫尺藏千里。远山天际抹修眉，近山淡黛连云起。下有百尺清溪水，石阑木盾悬崖底，时见行人去如蚁。危桥吹断横沙尾，村落林园接遐迩。云中世家重释流，东刈凌虚构华侈。挝钟击鼓两岩间，西刈辉煌贺兰氏。商周遗俗亦在耳，岂无当时隐君子。我欲追游茧双趾，却爱孤舟岸旁舣。商侯商侯巧能拟，安得从之慰我思，呼酒尽扫溪藤纸。
题山水图
作者：贡奎
朝代：元

崖倾水涸石见底，石上古树蟠苍虬。风云惨淡起白日，发卷令我穷冥搜。树傍衣冠二三子，粉墨脱略神光浮。垂竿散策百不忧，安得一笑从之游。
题扇
作者：贡奎
朝代：元

花禁春游玉辇迟，君恩同载妾深辞。娉婷团扇秋风底，犹似增成宠幸时。
题梅溪深处
作者：贡奎
朝代：元

古寺西边望眼平，人家何处断桥横。东风几树溪头雪，独鹤归来趁晚晴。
题清溪图
作者：贡奎
朝代：元

溪上桃花山下舟，六朝遗事寄东流。春风无限关情处，猿鹤依然识旧游。
题渊明图
作者：贡奎
朝代：元

若士超世流，高风凌飞仙。倦怀经济术，嗜酒岂自然。去之千岁间，才贤孰相先。畏途辙皇皇，归欤袖翩翩。日暮孤云飞，黄花澹秋妍。坐怜王弘辈，矫首南山巅。
题董简卿所藏潇湘图
作者：贡奎
朝代：元
体裁：古风

潇湘在何处，展卷心悠然。是中有云飞，上与苍悟连。忆昔弄扁舟，载雪清江天。湘君招不来，明月随我前。微钟破征梦，落雁栖寒烟。回首行万里，揽衣羡孤搴。可怜楚人辞，憔悴穷岁年。图画岂不好，此意谁复传？已矣三叹嗟，临风叩商弦。
题董简卿所藏潇湘图
作者：贡奎
朝代：元

潇湘在何处？展卷心悠然。是中有云飞，上与苍悟连。忆昔弄扁舟，载雪清江天。湘君招不来，明月随我前。微钟破征梦，落雁栖寒烟。回首行万里，揽衣羡孤搴。可怜楚人辞，憔悴穷岁年。图画岂不好，此意谁复传？已矣三叹嗟，临风叩商弦。
题虞少监小像
作者：贡奎
朝代：元

岩壑高堂上，烟霞眼底清。向来曾寄迹，老去未忘情。茅屋苍林掩，藤崖白道萦。远峰云际直，孤嶂水边横。宿雨分浓澹，斜阳闪晦明。折梅惊雪坠，倚竹待风生。岭断炊烟补，沙回甃岸倾。杂花浮野意，飞瀑送溪声。妇馌忻鸠唤，儿耕感犊鸣。揽衣随处坐，曳杖有时行。拄笏曾招爽，投簪每惧盈。他年著书乐，应不愧虞卿。
题赵子昂所画牧马图
作者：贡奎
朝代：元

雾鬣云鬃出帝闲，谁将图画落人间。奚官饱牧无馀事，独立春风忆华山。
题赵虚一山水图
作者：贡奎
朝代：元

我爱青山欲归去，偶见生绡喜还住。层峦叠嶂远冥濛，旭日东生光采注。帘阴微闪数枝丹，疑是岩前半开树。晴岚晓翠千万重，一览底须携杖屦。郭生十年不相见，笔意从容入天趣。青田道人如瘦鹤，能跨生驹穷海岳。何如挂此素壁间，终日焚香相对閒。政尔胸中有丘壑，乌帽黄尘漫飘泊。向来山中我醉眠，白云孤飞兴悠然。清幽到处画不出，自遣数语人间传。
题陈氏所藏著色山水图
作者：贡奎
朝代：元

独卧晓慵起，梦中千万山。推窗烟云满，一笑咫尺间。袅袅美人妆，金碧粲笄鬟。素波净如镜，绿蘋点溪湾。美哉笔墨工，貌此意度閒。孤禽立圆沙，渔舟远来还。我方厌阛市，坐对忘朝餐。安得林下扉，深居长掩关。
题陈氏所藏著色山水图
作者：贡奎
朝代：元

独卧晓慵起，梦中千万山。推窗烟云满，一笑咫尺间。袅袅美人妆，金碧粲笄鬟。素波净如镜，绿蘋点溪湾。美哉笔墨工，貌此意度闲。孤禽立圆沙，渔舟远来还。我方厌闤市，坐对忘朝餐。安得林下扉，深居长掩关。
题风林牧马图
作者：贡奎
朝代：元
体裁：古风

春沙碧草如云起，厮官牧马垂杨底。赵侯落笔有天机，神光咫尺藏千里。渥洼龙媒空复奇，至性却爱人间羁。呜呼伯乐亦已往，凄凉自足传真赏。
饯王敬叔
作者：贡奎
朝代：元
体裁：七言律诗

一年湖海一尊同，醉里那知鬓欲翁。投辖不缘今日雨，论文未减昔人风。春随流水三分尽，酒重交情百罚空。莫道双溪堪举棹，片云来往敬亭东。
饯王敬叔
作者：贡奎
朝代：元

十年湖海一尊同，醉里那知鬓欲翁。投辖不缘今日雨，论文未减昔人风。春随流水三分尽，酒重交情百罚空。莫道双溪堪举棹，片云来往敬亭东。
高侯画桑落洲望庐山
作者：贡奎
朝代：元

楚江浩浩山磝磝，澹然粉墨凝冰绡。直峰横岭藏曲折，笔力巧处疑镌雕。高堂净如拭，坐觉风萧骚。暮云春树隐复见，人家半落沧洲遥。中有隐者居，平生不受东林招。日夜千帆万柁过未已，谁肯拂袖同寂寥？我爱高侯得天趣，所见历历穷秋毫。米家父子称好手，率意尚复遭讥嘲。灵机直恐神鬼设，变态叵测鱼龙骄。玉峡飞孤泉，香炉障层霄。自怜失脚行万里，微官羁系何由逃。焚香沽酒静相对，长日令人愁恨消。
自题远山
作者：贡子仁
朝代：元
体裁：七言绝句

拱北楼头晚眺晴，吴山相对列如屏。白云天外孤飞处，认得茅峰一点青。
上京大宴和樊时中侍御
作者：贡师泰
朝代：元

一元开大统，四海会时髦。畿甸包幽蓟，天门启应皋。群黎皆属望，百辟尽勤劳。蕃国来琛献，边陲绝绎骚。剑韬龙尾匣，弓属虎皮櫜。列圣尊皇极，元臣异节旄。宗盟存带砺，世冑出英豪。岁驾严先跸，居人望左纛。平沙班诈马，别殿燕棕毛。凤簇珍珠帽，龙盘锦绣袍。扇分云母薄，屏晃水晶高。马湩浮犀椀，驼峰落宝刀。暖茵攒芍药，凉瓮酌葡萄。舞转星河影，歌腾陆海涛。齐声才起和，顿足复分曹。急管催瑶席，繁弦压紫槽。明良真旷遇，熙洽喜重遭。化类工成冶，声同士赴鼛。隆恩虽款洽，醉舞敢呼号。拜命荣三锡，论功耻二桃。重华跻舜禹，盛业继夔皋。燕飨存寅畏，游畋戒逸遨。乾坤春拍拍，宇宙乐陶陶。争献公车颂，光荣胜衮褒。
上京大宴和樊时中侍御
作者：贡师泰
朝代：元
体裁：五言排律

一元开大统，四海会时髦。畿甸包幽蓟，天门启应皋。群黎皆属望，百辟尽勤劳。蕃国来琛献，边陲绝绎骚。剑韬龙尾匣，弓属虎皮櫜。列圣尊皇极，元臣异节旄。宗盟存带砺，世冑出英豪。岁驾严先跸，居人望左纛。平沙班诈马，别殿燕棕毛。凤簇珍珠帽，龙盘锦绣袍。扇分云母薄，屏晃水晶高。马湩浮犀碗，驼峰落宝刀。暖茵攒芍药，凉瓮酌葡萄。舞转星河影，歌腾陆海涛。齐声才起和，顿足复分曹。急管催瑶席，繁弦压紫槽。明良真旷遇，熙洽喜重遭。化类工成冶，声同士赴鼛。隆恩虽款洽，醉舞敢呼号。拜命荣三锡，论功耻二桃。重华跻舜禹，盛业继夔皋。燕飨存寅畏，游畋戒逸遨。乾坤春拍拍，宇宙乐陶陶。争献公车颂，光荣胜衮褒。
上都诈马大燕五首
作者：贡师泰
朝代：元

紫云扶日上璇题，万骑来朝队仗齐。织翠辔长攒孔雀，镂金鞍重嵌文犀。行迎御辇争先避，立近天墀不敢嘶。十二街头人聚看，传言丞相过沙堤。棕榈别殿拥仙曹，宝盖沈沈御坐高。丹凤衔珠装騕䮍，玉龙蟠瓮注葡萄。百年典礼威仪盛，一代衣冠意气豪。中使传宣捲珠箔，日华偏照郁金袍。卿云弄彩日重晖，一色金沙接翠微。野韭露肥黄鼠出，地椒风软白翎飞。水精殿上开珠扇，云母屏中见衮衣。走马何人偏醉甚，锦鞲赐得海青归。箫韶九奏南风起，沙燕高低扑绣帘。醽醁酒多杯迭进，鹧鸪香少火重添。旧分宫锦缘衣襵，新赐奁珠簇帽檐。日午大官供异味，金盘更换水晶盐。清凉上国胜瑶池，四海梯航燕一时。岂谓朝廷誇盛大，要同民物乐雍熙。当筵受几存周礼，拔剑论功陋汉仪。此日从官多献赋，何人为诵武公诗。
上都诈马大燕五首·其一
作者：贡师泰
朝代：元

紫云扶日上璇题，万骑来朝队仗齐。织翠辔长攒孔雀，镂金鞍重嵌文犀。行迎御辇争先避，立近天墀不敢嘶。十二街头人聚看，传言丞相过沙堤。
上都诈马大燕五首·其三
作者：贡师泰
朝代：元

卿云弄彩日重晖，一色金沙接翠微。野韭露肥黄鼠出，地椒风软白翎飞。水精殿上开珠扇，云母屏中见衮衣。走马何人偏醉甚，锦鞲赐得海青归。
上都诈马大燕五首·其二
作者：贡师泰
朝代：元

棕榈别殿拥仙曹，宝盖沈沈御坐高。丹凤衔珠装騕䮍，玉龙蟠瓮注葡萄。百年典礼威仪盛，一代衣冠意气豪。中使传宣捲珠箔，日华偏照郁金袍。
上都诈马大燕五首·其二
作者：贡师泰
朝代：元
体裁：七言律诗

棕榈别殿拥仙曹，宝盖沈沈御坐高。丹凤衔珠装騕袅，玉龙蟠瓮注葡萄。百年典礼威仪盛，一代衣冠意气豪。中使传宣捲珠箔，日华偏照郁金袍。
上都诈马大燕五首·其五
作者：贡师泰
朝代：元

清凉上国胜瑶池，四海梯航燕一时。岂谓朝廷誇盛大，要同民物乐雍熙。当筵受几存周礼，拔剑论功陋汉仪。此日从官多献赋，何人为诵武公诗。
上都诈马大燕五首·其四
作者：贡师泰
朝代：元

箫韶九奏南风起，沙燕高低扑绣帘。醽醁酒多杯迭进，鹧鸪香少火重添。旧分宫锦缘衣襵，新赐奁珠簇帽檐。日午大官供异味，金盘更换水晶盐。
为郭宗道祭酒题韩滉移居图
作者：贡师泰
朝代：元

田夫生长田间住，辛苦移家向何处？老牛带犊驴引驹，妇姑骑过前村去。牵衣裹儿囊在肩，瓠壶瓦缶悬蒲鞯。一童鬅鬙随左右，两髯伛偻相后先。新来茅屋徒四壁，东邻西邻不相识。种田未了主家租，又恐官司著差役。唐朝宰相韩晋公，念尔流离多困穷。当时落笔岂无意，正欲廊庙知民风。愿得转徙安居室，周公亦曾作无逸。
书河上成安驿
作者：贡师泰
朝代：元
体裁：古风

扁舟落日成安驿，驿前危樯密如箦。岸高浪急不得前，争先进寸复退尺。须臾缆定心稍安，独据胡床坐深夕。水边灯影正晶荧，陌上铃声还络绎。才听打鼓按官船，又见驱车送行客。揽衣近前试问谁，往来一日多数百。中原征需苦繁剧，江南转输严督责。况今使者类狼贪，水陆鲜肥随口索。致令编户疲差役，生计萧条徒四壁。已将弱女纳官钱，更遣中男补丁额。曩时河上几人家，今日飘零竟无迹。请君置此勿复言，言罢空令愁思积。几点残星散空碧，船头别我东窗白。
书河上成安驿
作者：贡师泰
朝代：元

扁舟落日成安驿，驿前危樯密如箦。岸高浪急不得前，争先进寸复退尺。须臾缆定心稍安，独据胡床坐深夕。水边灯影正晶荧，陌上铃声还络绎。才听打鼓按官船，又见驱车送行客。揽衣近前试问谁？往来一日多数百。中原征需苦繁剧，江南转输严督责。况今使者类狼贪，水陆鲜肥随口索。致令编户疲差役，生计萧条徒四壁。已将弱女纳官钱，更遣中男补丁额。曩时河上几人家，今日飘零竟无迹。请君置此勿复言，言罢空令愁思积。几点残星散空碧，船头别我东窗白。
予过吴中得画一幅孤峰拔起有类雁荡仙都者因题赠宋居仁
作者：贡师泰
朝代：元

雁荡秋深玉柱寒，老夫曾此驻征鞍。开图一见青山色，犹似当时马上看。
偶成
作者：贡师泰
朝代：元

司马年来多病渴，小楼凉雨趁高眠。无端一树樱桃熟，勾引莺声到枕边。
兰亭
作者：贡师泰
朝代：元
体裁：古风

阴雨翳岩谷，野水漫池塘。倏然变新霁，百物生辉光。散策柳风媚，浣衣兰渚芗。佳会侈华簪，列坐催流觞。鸣禽亦有意，睍睆如笙簧。悠悠千载间，孰继谢与王。光阴亦何速，聚散安可常。及时不欢乐，白发徒慨慷。
兰皋雅集
作者：贡师泰
朝代：元

弭节兰江渚，散策嘉树林。良俦亦以集，式慰离索心。列坐引疏酌，暂欢契冲襟。风清暑气薄，日落潭水深。高荫多鸣蜩，时时曳馀音。岂无缱绻意，淹留畏官箴。烟尘庶可息，吾将遂投簪。
关山月送殷文学还浙西
作者：贡师泰
朝代：元

白波汹涌风初起，绿烟渐堕冰壶里。林鸟沙鸥寒不栖，万顷玻璃净如水。揽衣推户仰视天，一寸乡心几千里。仆夫在门严戒程，霄人呼筹催罢更。街头萧萧马初过，城中角角鸡乱鸣。嗟哉我亦天涯客，握手欲别难为情。遥怜后夜相思处，枫叶沧江一船住。
兴化湄州岛祠天妃还
作者：贡师泰
朝代：元

夜宿吴山上，朝行莆海东。地偏元少雪，天阔自多风。不见波涛险，宁知造化功。百年神女庙，长护海霞红。
冠州
作者：贡师泰
朝代：元

万里关山鬓易华，冠州桥下御河斜。千门烟冷分榆火，三月春寒见杏花。新水聚船人趁市，顺风吹旆客还家。莫怜书剑频漂泊，拟学东陵老种瓜。
分题得姑苏台送吴元振赴江浙省左丞
作者：贡师泰
朝代：元

姑苏城外江水绿，姑苏台是吴王筑。吴王燕罢越王来，馆娃夜冷宫门开。落花飞去春无迹，江边却起姑苏驿。马头旌节何皇皇，候吏传呼谒道傍。孤山梅白堤柳黄，相君入坐中书堂。
刘山驿
作者：贡师泰
朝代：元

开窗坐看千峰顶，对酒还思万里程。飞雨远随松子落，湿云近向树头生。正愁绝壁乌鸢背，忽听半空鸡犬声。安得身骑辽海鹤，遍游八极醉吹笙。
剪灯联句
作者：贡师泰
朝代：元

夜暖拈香茧，春寒落剪刀。劳心连郁结，绮思出长缲。点缀轻蝉翼，装粘细凤毛。风花凝琐碎，云叶护周遭。影烁金垂烬，光融玉作膏。舞裀围落絮，歌扇逐飞桃。带转银幡小，轮回宝盖高。蜘蛛围露网，顾兔堕秋毫。莺掷翻红雪，鱼跳起碧涛。春阳嘘蛱蝶，秋冷蜕虭蟧。翠薄荷分钿，丝柔柳散绦。青童来绛节，玉女翳纤翿。碎讶珠胎迸，尖愁燕尾翱。微茫萦错落，斜隙漏葡萄。饴釜空烧蜡，棚山谩结鳌。浮尘笼漠漠，流水眩滔滔。纂绮难为密，裁绡祇自劳。婵娟妒清夜，螮蝀落晴皋。制异宫人绶，荣怀学士绹。未曾分宝矩，先许照襕袍。剧赏尊频倒，穷搜笔屡操。盍簪嘶騕袅，奋袖舞豪曹。酒促华筵散，诗惭白战鏖。时平无夜禁，繁弱且归韬。
即事次李景仪治书韵
作者：贡师泰
朝代：元

杨仆船归百越平，捷书今喜出瓯宁。秋高剑气冲南斗，天近纶音动北溟。万里声名双鬓白，百年文物一毡青。珠玑忽向三山落，谁复歌诗继鲁坰。
友人赴陕西作县
作者：贡师泰
朝代：元

角声吹起满城雪，北风萧萧嘶小驖。银瓶细溜蒲萄热，三叠歌残人欲别。长安西去山嵯峨，野旷春浓诗思多。县深花拂琴丝和，小吏呼筹衙又过。莫忘都门送时节，杨柳枝寒不堪折。
发通州
作者：贡师泰
朝代：元

日日思归未有期，及归翻恨数年迟。开船听得吴歌起，绝似阊门送别时。
古意二首
作者：贡师泰
朝代：元

功名果何为，轻重天下士。得之入云霄，不得堕泥滓。朝列三公行，莫与匹夫比。荣辱既由人，富贵非在己。胡为竟迷途，白首忧不止。纵有盖世勋，仅遗一纸史。往者尚如斯，后来亦徒尔。乃知巢许流，高蹈良有以。黄金本何物，举世相纷争。贱者可以贵，死者可以生。既解平城围，亦散六国衡。神用信莫测，万宝孰敢婴。亦有高世士，唾视瓦砾轻。宁为冻饿殍，不受污辱名。斯人傥可见，吾将与同盟。嗟哉首阳薇，千载有馀清。
古意二首·其一
作者：贡师泰
朝代：元

功名果何为，轻重天下士。得之入云霄，不得堕泥滓。朝列三公行，莫与匹夫比。荣辱既由人，富贵非在己。胡为竟迷途，白首忧不止。纵有盖世勋，仅遗一纸史。往者尚如斯，后来亦徒尔。乃知巢许流，高蹈良有以。
古意二首·其二
作者：贡师泰
朝代：元

黄金本何物，举世相纷争。贱者可以贵，死者可以生。既解平城围，亦散六国衡。神用信莫测，万宝孰敢婴。亦有高世士，唾视瓦砾轻。宁为冻饿殍，不受污辱名。斯人傥可见，吾将与同盟。嗟哉首阳薇，千载有馀清。
句
作者：贡师泰
朝代：元

红莲日涌神仙幕，翠柏霜飞御史台。千金海上求骐骥，五色云间下凤凰。貔貅万灶新趋幕，虎豹千门旧直庐。小雨挟云行断岸，乱山排浪入孤城。
台州寄杨子秀
作者：贡师泰
朝代：元

路转千峰合，溪通一带斜。饭炊黄渡雪，酒染赤城霞。未访仙人宅，先寻博士家。近闻归隐处，尽种碧桃花。
听雨堂为周叔量赋
作者：贡师泰
朝代：元

听雨高堂上，君家好弟兄。树深催暮色，竹密助秋声。列坐情方适，连床梦屡惊。却怜江海阔，鸿雁每孤征。
吴中曲送杨伯几南游
作者：贡师泰
朝代：元

鲤鱼风起波纹绿，枯葭折蘤啼寒玉。榜声催晓渡江心，蓦听吴娃旧时曲。杨郎年少轻别离，三尺光芒练带垂。虎丘山头候月出，灵岩洞口看云飞。梅花雪点身上衣，慈母倚门听马归。
吴景文居庭牡丹盛开饮后有感
作者：贡师泰
朝代：元

韶光天遣属君家，犹是东京第一花。金鼎夜寒团绛雪，锦机春暖簇红霞。倚风忽作缠头舞，避日还将便面遮。薄暮阑干同醉倚，却怜孤客鬓先华。
吴淞江上谩兴二首
作者：贡师泰
朝代：元

白月满天江水平，银河垂地寂无声。披衣独坐过夜半，拨剌跳鱼时一鸣。露冷草根鸣蟋蟀，雨晴花影转蛸蟏。一家四散知何在，独对林间喜鹊巢。
吴淞江上谩兴二首·其一
作者：贡师泰
朝代：元

白月满天江水平，银河垂地寂无声。披衣独坐过夜半，拨剌跳鱼时一鸣。
吴淞江上谩兴二首·其二
作者：贡师泰
朝代：元

露冷草根鸣蟋蟀，雨晴花影转蛸蟏。一家四散知何在，独对林间喜鹊巢。
和李治书游玄沙寺
作者：贡师泰
朝代：元

连山北起青巃嵷，晴天直下双蛟龙。玉刻肺腑烟重重，自是身毒飞来峰，黄金布地贝阙崇。万年之枝千岁松，亦有野客如茅容。宝剑出匣光芙蓉，上方笙磬下方钟。桃花流水春溶溶，日高骢马来相从。星斗错落锦绣胸，愧余江海萍梗踪。
和石田马学士殿试后韵
作者：贡师泰
朝代：元

春风驰道入宫墙，青琐深沈引夕郎。草染绿波生太液，花扶红日上披香。声名已重千金璧，恩宠方隆七宝床。治世斯文今极盛，九天星斗自成章。
和胡士恭滦阳纳钵即事韵五首
作者：贡师泰
朝代：元

紫驼峰挂葡萄酒，白马鬉悬芍药花。绣帽宫人传旨出，黄门伴送内臣家。野阔天垂风露多，白翎飞处草如波。髯奴醉起倾浑脱，马湩香甜奈乐何。荞麦花深野韭肥，乌桓城下客行稀。健儿掘地得黄鼠，日暮骑羊齐唱归。野馆吹灯夜未央，薄寒偏透越罗裳。出门不记人行路，马首惟占北斗光。新教生驹不受骑，小红车里簇归时。钩帘醉卧毡毹月，不省人间有别离。
和胡士恭滦阳纳钵即事韵五首·其一
作者：贡师泰
朝代：元

紫驼峰挂葡萄酒，白马鬉悬芍药花。绣帽宫人传旨出，黄门伴送内臣家。
和胡士恭滦阳纳钵即事韵五首·其三
作者：贡师泰
朝代：元

荞麦花深野韭肥，乌桓城下客行稀。健儿掘地得黄鼠，日暮骑羊齐唱归。
和胡士恭滦阳纳钵即事韵五首·其二
作者：贡师泰
朝代：元

野阔天垂风露多，白翎飞处草如波。髯奴醉起倾浑脱，马湩香甜奈乐何。
和胡士恭滦阳纳钵即事韵五首·其五
作者：贡师泰
朝代：元

新教生驹不受骑，小红车里簇归时。钩帘醉卧毡毹月，不省人间有别离。
和胡士恭滦阳纳钵即事韵五首·其四
作者：贡师泰
朝代：元

野馆吹灯夜未央，薄寒偏透越罗裳。出门不记人行路，马首惟占北斗光。
和马仲皋立秋韵
作者：贡师泰
朝代：元

酒尽青山暮，书从白雁过。长风断疏雨，阙月挂明河。故国逢人少，新秋到客多。不知沧海上，何日罢干戈。
和马伯庸学士拟古宫词七首
作者：贡师泰
朝代：元

城上鸦啼曙色催，五门三殿一时开。玉皇不许群仙见，隐隐车声天上来。绿池香水出芙蓉，十二钗寒妒玉虫。只恐禁园今夜雨，华清明日又西风。宝扇微开万乐从，紫衣扶辇出行宫。近臣侍罢樱桃宴，更遣黄门送两笼。紫云扶日上盘盘，花气薰衣露始乾。行处不禁春色恼，回身却倚玉阑干。睡思厌厌易入眉，绣帘低下燕归迟。黛鬟不整钗梁亸，满院杨花梦觉时。殿头昨夜报春残，尽放宫人赏牡丹。独有沈香亭北畔，一枝偏许八姨看。云影微开日脚垂，杏花深院落游丝。不知谁动秋千索，惊起黄鹂过别枝。
和马伯庸学士拟古宫词七首·其一
作者：贡师泰
朝代：元

城上鸦啼曙色催，五门三殿一时开。玉皇不许群仙见，隐隐车声天上来。
和马伯庸学士拟古宫词七首·其七
作者：贡师泰
朝代：元

云影微开日脚垂，杏花深院落游丝。不知谁动秋千索，惊起黄鹂过别枝。
和马伯庸学士拟古宫词七首·其三
作者：贡师泰
朝代：元

宝扇微开万乐从，紫衣扶辇出行宫。近臣侍罢樱桃宴，更遣黄门送两笼。
和马伯庸学士拟古宫词七首·其二
作者：贡师泰
朝代：元

绿池香水出芙蓉，十二钗寒妒玉虫。只恐禁园今夜雨，华清明日又西风。
和马伯庸学士拟古宫词七首·其五
作者：贡师泰
朝代：元

睡思厌厌易入眉，绣帘低下燕归迟。黛鬟不整钗梁亸，满院杨花梦觉时。
和马伯庸学士拟古宫词七首·其六
作者：贡师泰
朝代：元

殿头昨夜报春残，尽放宫人赏牡丹。独有沈香亭北畔，一枝偏许八姨看。
和马伯庸学士拟古宫词七首·其四
作者：贡师泰
朝代：元

紫云扶日上盘盘，花气薰衣露始乾。行处不禁春色恼，回身却倚玉阑干。
咏尘
作者：贡师泰
朝代：元

春城花露欲生泥，十二街头漫漫飞。落絮游丝共无赖，半粘香汗半罗衣。
天台林氏山斋瀑布泉
作者：贡师泰
朝代：元

飞龙上青天，忽听山石裂。怒驱万壑雷，散作半空雪。脱巾弄潺湲，展席映澄澈。毛发为森立，尽洗人间热。浩歌下山去，日暮风烈烈。
天寿节日大明宫朝罢口占简张约中博士
作者：贡师泰
朝代：元

金门珠箔转回廊，文武分班有旧章。花露重沾腰佩湿，松风轻度鬓丝凉。仗随骐骥通朝贡，杯进夔龙祝寿康。最喜太常张博士，清标如雪照鹓行。
太平三山值风
作者：贡师泰
朝代：元

天堑东南地，长江日夜流。大风吹水立，骤雨挟山浮。浩荡掀黄鹄，攲倾舞《白鸥》。莫怜舟似叶，此亦壮哉游。
姑孰道中
作者：贡师泰
朝代：元

朝发慈姥山，暮宿吴公桥。日入气犹溽，清怀厌烦嚣。隔江风雨至，绿树凉萧萧。邻舟颇相好，有酒忽见招。明发波浪阔，相望一何遥。
姑苏台
作者：贡师泰
朝代：元

当时何事太情多，不悟危机出苧萝。一夜月明天似水，吴王台上越王歌。
学圃吟
作者：贡师泰
朝代：元

江边乞地学种蔬，周遭步量弓百馀。十日去耕十日锄，耕锄未毕仆已痡。东家倩人不受呼，西家倩人纳官租。菜苗虫食且半枯，昨朝许有今朝无。出门抱瓮空踌躇，南邻老圃笑我迂。共倚大树立须臾，手把一卷神农书。口称此事焉可诬，治土贵熟壅贵腴。三犁两耜工力俱，燥湿得所避亢淤。田不荦确坚已粗，深畦浅垄画成区。四分井字旁通渠，浏浏野水翻渴乌。然后种艺皆荣敷，寒暑按节顺弗踰。风和日媚雨露濡，水菘山芥菠䔖菰。韭黄薤白葱榝苏，绿葵青藿华靓姝。藻荇芹茆蘋蘩芜，瓜瓞茭藕苔笋蒲。蔓菁芦菔连根株，牡丹芍药萼重趺。茄房豆荚悬瓠壶，紫姜红蓼郁雕胡。玉延蹲鸱巧相扶，皮毛脱迸明月珠。长颈短脰腻理肤，冰浆雪液如凝酥。翠鳞银甲虬髯须，魁首肥颜施丹朱。琅玕琥珀钩珊瑚，镵斸摘掇视密疏。多盈筐箱少盈裾，削剥淹渍役膳奴。甘脆鲜微芗味殊，主奠翼翼宾于于。熟可羹芼生可咀，适口绝胜羞仙厨。子欲学圃不早图，只今后时将何如。列鼎肉食称鄙夫，炰脍日厌荤与鱼。请子置之勿次且，褒衣博带归尔儒。吾计子食当晨晡，家园自足供所需。予嗤翁言亦何愚，翁实勤苦少暇娱。白须黑面形瘠癯，暵即胼胝汗辘轳。涝即腰胫没垢污，矧兹恶苣与苦荼。加以臭蒜杂秽荽，邪蒿浊苋兼滑榆。多食呕泄神志瘉，得失往往如瑕瑜。西伯爱歜垂圣谟，大官专膳国以墟。曾晰嗜枣宣尼徒，亦有请学讥樊须。孤竹采薇终饿殂，屈到好芰竟离居。元亮隐菊多令誉，诸葛元修名岂虚。陶家齑瓮庾家菹，黄金不聘苏东湖。是非荣辱理不渝，世间万物皆乘除。翁言固辨亦过谀，邻家有酒且共沽。醉酣仰面一长吁，忽见黄鹄翔天衢。
寄王鲁川推官
作者：贡师泰
朝代：元

公庭草绿讼声稀，时见双双蛱蝶飞。曹史尽随衙鼓散，理官独抱狱书归。曾同太守行红旆，更与高僧别翠微。近报南台多辟荐，殿前早晚赐朝衣。
寄赠圆修钟道人
作者：贡师泰
朝代：元

宝塔今成第几层，浮云不隔石碐磳。谁知庾岭传衣后，元是当年有发僧。
寄静庵上人
作者：贡师泰
朝代：元

细雨桐花晚，微风麦气秋。王符偏好学，宋玉不胜愁。世事同蕉鹿，人心类棘猴。何时虎溪上，还共远师游。
寄颜经略羊酥
作者：贡师泰
朝代：元

三山五月尚清寒，新滴羊酥冻玉柈。何物风流可相称，兔豪花瀹水龙团。
将干岭
作者：贡师泰
朝代：元

绝顶低南斗，重关壮北门。陇云浮地白，谷水带泥浑。宇宙神功大，山河帝业尊。小臣叨载笔，华发感深恩。
崇真宫醮罢敕画吴宗师像
作者：贡师泰
朝代：元

海日曈昽照九衢，霓旌霞旆拥高居。尚方敕画仙官像，中使传宣学士书。剑气朝寒垂白练，丹光夜暖出红蕖。石坛醮罢清如水，犹听松阴起步虚。
广微天师祈雪有应诗以美之
作者：贡师泰
朝代：元

九枝灯照碧坛空，龙虎旗高满殿风。绿简夜深朝玉陛，素幢春浅拂珠宫。一天冻色星河合，万里冰华陆海同。明日内家应锡宴，綵符争取缀钗虫。
建德城西寺
作者：贡师泰
朝代：元

山门东转步廊深，长日禅房占绿阴。松径雨晴添虎迹，竹潭风冷听龙吟。上林久说相如赋，故里徒誇季子金。独坐胡床看明月，不知凉露湿衣襟。
弹琴
作者：贡师泰
朝代：元

明月照中堂，光彩烂华席。美人援素琴，聊以永终夕。商声起天末，四坐惨无色。羁雌动疏林，候虫在空壁。携来京国弹，一弹三太息。岂伤时序迁，知音难再得。
忆侄景
作者：贡师泰
朝代：元

自汝南台去，栖迟两见春。鼓鼙江上月，烽火海边尘。衰病全非昔，传闻总不真。近知更大将，旗帜一时新。
感兴三首
作者：贡师泰
朝代：元

芙蓉生绿水，水绿花更好。采花当及时，莫待颜色老。美人久不见，华发忽已皓。因之遗芳馨，聊以慰怀抱。失意且勿嗟，令名当共保。悲风从西来，海树何萧瑟。薄寒中人肌，毛发为惨慄。疏林动鳷鹊，坏壁鸣蟋蟀。出门忽四顾，怆恍若有失。仰面对青天，青天行白日。客有双宝剑，紫气射牛斗。年少乍得之，日夜不去手。岂知灵异物，佩服终难久。一朝腾波去，化作苍龙吼。何时复归来，为国殄群丑。
感兴三首·其一
作者：贡师泰
朝代：元

芙蓉生绿水，水绿花更好。采花当及时，莫待颜色老。美人久不见，华发忽已皓。因之遗芳馨，聊以慰怀抱。失意且勿嗟，令名当共保。
感兴三首·其三
作者：贡师泰
朝代：元

客有双宝剑，紫气射牛斗。年少乍得之，日夜不去手。岂知灵异物，佩服终难久。一朝腾波去，化作苍龙吼。何时复归来，为国殄群丑。
感兴三首·其二
作者：贡师泰
朝代：元

悲风从西来，海树何萧瑟。薄寒中人肌，毛发为惨慄。疏林动鳷鹊，坏壁鸣蟋蟀。出门忽四顾，怆恍若有失。仰面对青天，青天行白日。
扬州别斡克庄佥宪
作者：贡师泰
朝代：元

红日东生绿雾收，海风吹客到扬州。露分仙掌金盘冷，香动琼花玉树秋。使者乘骢开大府，仙人骑鹤醉高楼。朝来别我垂杨岸，珂佩如云簇水头。
拟古二首
作者：贡师泰
朝代：元

东南有佳人，远在水一方。绮疏粲飞楼，曲阑围洞房。意态间且靓，气若兰蕙芳。纤阿扬姣服，杂佩悬明珰。流风回皓雪，明月舒其光。白面谁家子，锦鞍青丝缰。翩然一见之，下马立中堂。可望不可即，五采盛文章。嶰溪有美竹，挺挺霜雪中。何人断两节，制为十二筒。宫商自相应，凤鸟鸣雌雄。一鸣垂衣裳，再鸣致时雍。从此去不返，治道竟少隆。鄙哉叔孙氏，绵蕝变王风。寥寥数千载，伊谁启冥矇。后皇如有作，声教垂无穷。
拟古二首·其一
作者：贡师泰
朝代：元

东南有佳人，远在水一方。绮疏粲飞楼，曲阑围洞房。意态间且靓，气若兰蕙芳。纤阿扬姣服，杂佩悬明珰。流风回皓雪，明月舒其光。白面谁家子，锦鞍青丝缰。翩然一见之，下马立中堂。可望不可即，五采盛文章。
拟古二首·其二
作者：贡师泰
朝代：元

嶰溪有美竹，挺挺霜雪中。何人断两节，制为十二筒。宫商自相应，凤鸟鸣雌雄。一鸣垂衣裳，再鸣致时雍。从此去不返，治道竟少隆。鄙哉叔孙氏，绵蕝变王风。寥寥数千载，伊谁启冥矇。后皇如有作，声教垂无穷。
挽陈公辅
作者：贡师泰
朝代：元
体裁：七言律诗

髧髦垂绖寄遗孤，自立声名重里闾。座上鼎彝前代器，箧中经史外家书。县花春老初封印，庭药秋慵久废锄。惆怅冰壶清绝处，露寒应是泣蟾蜍。
挽陈尧
作者：贡师泰
朝代：元

乘舟沃酒鱼口热，小袖莱衣双凤结。春归白玉不禁寒，雪兔西沈半山阙。望夫化去孤石裂，死与韩凭誓同穴。鬼狐寒食上新丘，阴风自扫梨花雪。
挽马伯庸中丞
作者：贡师泰
朝代：元

世祖投戈日，先公出守初。邦人怀礼乐，家学赡诗书。一举登金榜，频年步玉除。星移供奉烛，风动使臣车。忠谏陈无逸，雄文赋《子虚》。群公推雅量，多士服清誉。太史仍兼制，春官总傅储。槐云衣纚纚，华日佩舒舒。长乐方调膳，中台旋赐舆。尊严深翠柏，清润照红蕖。德业真无比，恩光孰可如。休官唐殿李，知止汉廷疏。野旷秋呼雁，江清晚钓鱼。石田霜后稻，沙圃雨中蔬。正尔安民望，胡为梦帝居。大星离次舍，白璧翳丘墟。惟有新诗在，千年起叹歔。
新蝶
作者：贡师泰
朝代：元

杏树生香蠹化成，向人飞下不胜情。寒辞薄翅犹粘粉，暖溢柔须始弄晴。燕舞盘中嫌露重，莺歌扇底避风轻。春闺未解南华梦，乞与滕王为写生。
明仁殿进讲五首
作者：贡师泰
朝代：元

春日君王出殿迟，千官帘外立多时。觚棱雪转寒无奈，先许儒臣到讲帷。黄绫写本奏经筵，正是虞书第二篇。圣主从容听讲罢，许教留在御床边。殿前冠佩俨成行，玉椀金瓶进早汤。自愧平生饭藜藿，朝来得食太官羊。黄金为带玉为檐，剑戟如林卫紫髯。也爱儒臣勤讲读，向前轻揭虎皮帘。奏对归来日已西，独骑瘦马踏春泥。行从海子桥边过，犹望宫城柳色齐。
明仁殿进讲五首·其一
作者：贡师泰
朝代：元

春日君王出殿迟，千官帘外立多时。觚棱雪转寒无奈，先许儒臣到讲帷。
明仁殿进讲五首·其三
作者：贡师泰
朝代：元

殿前冠佩俨成行，玉椀金瓶进早汤。自愧平生饭藜藿，朝来得食太官羊。
明仁殿进讲五首·其三
作者：贡师泰
朝代：元
体裁：七言绝句

殿前冠佩俨成行，玉碗金瓶进早汤。自愧平生饭藜藿，朝来得食太官羊。
明仁殿进讲五首·其二
作者：贡师泰
朝代：元

黄绫写本奏经筵，正是虞书第二篇。圣主从容听讲罢，许教留在御床边。
明仁殿进讲五首·其五
作者：贡师泰
朝代：元

奏对归来日已西，独骑瘦马踏春泥。行从海子桥边过，犹望宫城柳色齐。
明仁殿进讲五首·其四
作者：贡师泰
朝代：元

黄金为带玉为檐，剑戟如林卫紫髯。也爱儒臣勤讲读，向前轻揭虎皮帘。
春晚书怀二首
作者：贡师泰
朝代：元

东吴丧乱后，消息竟何如？日望平安信，空传报捷书。壮心徒感激，老泪独欷歔。坐对垂杨晚，行人江上疏。江黑雨将至，水高潮正来。花随两岸别，鸥逐片帆开。世治逢多难，吾生愧不才。飘零添白发，见者莫惊猜。
春晚书怀二首·其一
作者：贡师泰
朝代：元

东吴丧乱后，消息竟何如？日望平安信，空传报捷书。壮心徒感激，老泪独欷歔。坐对垂杨晚，行人江上疏。
春晚书怀二首·其二
作者：贡师泰
朝代：元

江黑雨将至，水高潮正来。花随两岸别，鸥逐片帆开。世治逢多难，吾生愧不才。飘零添白发，见者莫惊猜。
晚泊邳州
作者：贡师泰
朝代：元

一带黄河百折湾，下邳城外更潺湲。烟迷两岸疑无地，日落中原喜有山。法重盐租严犯界，官多鱼税倍征关。白头父老相逢处，犹似圮桥授履还。
朱仲文编修还江西诸公分题赋诗为饯予适同载南归约至扬子桥分别因为赋此
作者：贡师泰
朝代：元

瓜州渡口山如浪，扬子桥头水似云。夹岸芙蕖红旖旎，满汀杨柳绿纷纭。一杯酒向今朝别，万里船从此处分。他日重来须舣棹，莫教惊散白鸥群。
杂咏
作者：贡师泰
朝代：元
体裁：古风

疏林收霁霭，方池含密阴。坐深清昼冷，馀花散鸣禽。缄情何所寄，抚我绿绮琴。世无钟子期，谁能复知音。曲终一长叹，悠悠千载心。
杨白花
作者：贡师泰
朝代：元

杨白花，无定止。昨日宫中飞，今朝渡江水。江水茫茫千万里，绵轻雪薄春旖旎。把臂踏歌歌未已，石头城边风乱起。杨白花，无定止。
次泗安芝上人韵
作者：贡师泰
朝代：元
体裁：七言律诗

水气朝寒散白烟，寺前杨柳系吴船。佛灯红隐流苏座，僧衲青裁海艾毡。书报误叨金马召，厨空应愧木鱼悬。定知别后相思处，枫叶芦花宛句边。
次赤城驿
作者：贡师泰
朝代：元

老夫辞家今一月，马上行行过冬节。山空野旷风栗烈，木皮三尺吹欲裂，貂帽狐裘冷如铁。痴云作雪还未雪，自是天公念驽劣。上高下高随小驖，裹辔哦诗亦清绝。人生何苦事羁绁，候吏来迎稍罗列。入门登堂火微爇，须臾冻解通身热。
次韵李清叔元夕
作者：贡师泰
朝代：元

绛烛烧烟散满城，九衢车马似潮声。山河影转琉璃薄，陆海光浮菡萏平。蝶睡误翻歌扇暖，鹊惊疑报画檐晴。夜阑人静天如水，依旧残星数点明。
段节妇吟
作者：贡师泰
朝代：元

河可塞，山可移，志不可夺，义不可亏。妾为段家妇，年纪方及笄。上堂奉翁姑，入室携两儿。儿死夫亦死，此生将何为？昔如双鸳鸯，今日为孤雌。昔如三春花，今日成枯枝。寒风吹短发，明月照空帷。百年在世能几时，父兮母兮不我知，青天在上将谁欺？
水仙二首
作者：贡师泰
朝代：元

太液池边雪始乾，晓妆初试佩珊珊。帘钩欲下东风细，犹梦珠宫扇影寒。十二瑶台风露寒，银河澹澹月团团。龙宫自与尘凡隔，别有铢衣白玉冠。
水仙二首·其一
作者：贡师泰
朝代：元

太液池边雪始乾，晓妆初试佩珊珊。帘钩欲下东风细，犹梦珠宫扇影寒。
水仙二首·其二
作者：贡师泰
朝代：元

十二瑶台风露寒，银河澹澹月团团。龙宫自与尘凡隔，别有铢衣白玉冠。
河决
作者：贡师泰
朝代：元

去年黄河决，高陆为平川。今年黄河决，长堤没深渊。浊浪近翻雪，洪涛远舂天。滔滔浑疆界，浩浩襄市廛。初疑沧海变，久若银汉连。怒声恣砰磕，悍气仍洄漩。毒雾饱鱼腹，腥风喷龙涎。鼋鼍出滚滚，雁凫下翩翩。人哭菰蒲里，舟行桑柘颠。岂惟屋庐毁，所伤坟墓穿。丁男望北走，老稚向南迁。县官出巡防，小吏争弄权。社长夜打门，里正朝率钱。鸠工具畚锸，排户加笞鞭。分程杵登登，会聚鼓阗阗。虽云免覆溺，谁复解倒悬。瀰漫势稍降，膏血日已朘。流离望安集，荒原走疲瘨。孤还尚零丁，旅至才属联。园池非故态，邻里多可怜。贫家租旧地，富室买新田。颓垣吠黄犬，破屋鸣乌犍。秋耕且未得，夏麦何由全。窗泥冷窥风，灶土湿生烟。顷筐摘馀穗，小艇收枯莲。卖嫌鸡鸭瘦，食厌鱼虾鲜。榆膏绿皮滑，莼菹紫芽圆。乍见情多感，久任心少便。金堤塞已溃，淇园竹为楗。玉璧沈白马，冠盖相后先。舜禹事疏凿，汉唐劳委填。瓠子空作歌，宝鼎徒纪年。昨闻山东饥，斗米直十千。即今江南旱，骨肉皆弃捐。仓廪岂不实，赈贷犹迍邅。恐是廊庙远，不闻道路传。恐是天听高，致使雨露偏。小臣思覆载，百念倍忧煎。踌蹰惨莫发，愤结何由宣。作诗备采择，孰敢希陶甄。平成谅有在，更献河清篇。
泉州道中
作者：贡师泰
朝代：元

千山落日丹霞北，万里孤城白水南。玉椀霜寒凝紫蔗，金丸露暖熟黄柑。海商到岸才封舶，蕃国朝天亦赐骖。满市珠玑醉歌舞，几人为尔竟沈酣。
泉州道中
作者：贡师泰
朝代：元
体裁：七言律诗

千山落日丹霞北，万里孤城白水南。玉碗霜寒凝紫蔗，金丸露暖熟黄柑。海商到岸才封舶，蕃国朝天亦赐骖。满市珠玑醉歌舞，几人为尔竟沈酣。
泉州驿别太守契世玉
作者：贡师泰
朝代：元

老夫欲起犹便睡，候吏频催却治行。万里烟云随骥足，五更风雨杂鸡声。乾坤笑我应无补，江海逢君倍有情。且解金鱼沽别酒，洛阳桥下正潮平。
泾县石壁道中
作者：贡师泰
朝代：元

万山从西来，中断忽如劈。攒峰阻重关，两崖立坚壁。绝壑喷飞流，触石势逾激。神龙宅其下，白昼飞霹雳。涉险恐羸骖，凌高快健翮。须臾得仙馆，颇觉契幽寂。入竹敞凉轩，扫花吹铁笛。坐久竟忘疲，尘襟忽如涤。翻思崎岖间，使我心戚戚。
洪栈驿
作者：贡师泰
朝代：元

万壑从东下，群峰向北围。牛车縆水去，驴驮负薪归。隙日斜窥户，尖风直透衣。羁怀正无赖，一鹗向南飞。
海歌八首
作者：贡师泰
朝代：元

黑面小郎棹三板，载取官人来大船。日正中时先转柁，一时举手拜神天。出得蛟门才是海，虎蹲山下待平潮。敲帆转舱齐著力，不见前船正过焦。大星煌煌天欲明，黄旗上写总漕名。愿得顺风三四日，早催春运到燕京。只屿山前放大洋，雾气昏昏海上黄。听得柁楼人笑道，半天红日挂帆樯。四山合处一门开，雪浪掀天不尽来。船过此间都贺喜，明朝便可到南台。千户火长好家主，事事辛苦不辞难。明年载粮直沽去，便著绿袍归作官。大工驾柁如驾马，数人左右拽长牵。万钧气力在我手，任渠雪浪来滔天。碇手在船功最多，一人唱声百人和。何事浅深偏记得，惯曾海上看风波。
海歌八首·其一
作者：贡师泰
朝代：元

黑面小郎棹三板，载取官人来大船。日正中时先转柁，一时举手拜神天。
海歌八首·其七
作者：贡师泰
朝代：元

大工驾柁如驾马，数人左右拽长牵。万钧气力在我手，任渠雪浪来滔天。
海歌八首·其三
作者：贡师泰
朝代：元

大星煌煌天欲明，黄旗上写总漕名。愿得顺风三四日，早催春运到燕京。
海歌八首·其二
作者：贡师泰
朝代：元

出得蛟门才是海，虎蹲山下待平潮。敲帆转舱齐著力，不见前船正过焦。
海歌八首·其五
作者：贡师泰
朝代：元

四山合处一门开，雪浪掀天不尽来。船过此间都贺喜，明朝便可到南台。
海歌八首·其八
作者：贡师泰
朝代：元

碇手在船功最多，一人唱声百人和。何事浅深偏记得，惯曾海上看风波。
海歌八首·其六
作者：贡师泰
朝代：元

千户火长好家主，事事辛苦不辞难。明年载粮直沽去，便著绿袍归作官。
海歌八首·其四
作者：贡师泰
朝代：元

只屿山前放大洋，雾气昏昏海上黄。听得柁楼人笑道，半天红日挂帆樯。
游江阴君山
作者：贡师泰
朝代：元

孤嶂临沧海，千山涌大江。远帆归市独，高塔倒波双。鸥鹭争洲溆，蛟龙怒石矼。壮游心未已，飞雨洒楼窗。
游江阴君山
作者：贡师泰
朝代：元
体裁：五言律诗

孤嶂临沧海，千山涌大江。远帆归市独，高塔倒波双。鸥鹭争洲溆，蛟龙怒石矼。壮游心未巳，飞雨洒楼窗。
游玄沙马上偶成
作者：贡师泰
朝代：元

十里青山马上看，东风拂面尚微寒。偶随芳草来僧寺，却笑飞花点客鞍。东野先生方载酒，西都博士亦弹冠。莫怜白发江湖远，且为诸公一尽欢。
游西山次周伯温韵
作者：贡师泰
朝代：元

严钟启城钥，百辟联佩绅。斜汉在昴毕，摇光正当寅。华车出广陌，光彩生熙春。阴崖冻犹结，阳谷景已新。云林白汹涌，石磴青嶙峋。先皇昔游幸，顾瞻怆兹辰。恍若铁马起，空留玉衣陈。鼎湖去虽远，元化同其神。凭危俯高树，历览穷荒榛。梵宇抗疏岭，飞阁腾遐津。虚庭潜飙起，白日无纤尘。长杨十二衢，甲第连居民。清时治兹久，天地涵深仁。矧兹风气完，且复俗习淳。耦耕杂畎亩，独钓当漪沦。高仙去窈邈，瑞气留氤氲。于焉契嘉晤，顿觉烦抱伸。蹇予敬亭下，清池翳修筠。时时一瓢酒，独酌不计巡。对此重归思，江海愁畸人。
游麻姑万松庵
作者：贡师泰
朝代：元

积雨变秋思，清游惬道心。过桥分履迹，问寺逐钟音。红堕鸟争果，绿深鱼占阴。何当脱尘鞅，重此契幽寻。
湖上纳凉有怀吴子彦
作者：贡师泰
朝代：元

天风吹海树，瑟瑟秋气凉。河汉西北流，众星耿微光。昔我同袍友，远在水一方。相思不得见，展转清夜长。遥闻鸣笳发，揽衣月苍苍。
滦河曲二首
作者：贡师泰
朝代：元

椎髻使来交趾国，橐驼车宿李陵台。遥闻彻夜铃声过，知进六宫瓜果回。白沙冈头齐下马，为拾阏支八宝鞭。忽见草间长十八，众人分插帽檐前。
滦河曲二首·其一
作者：贡师泰
朝代：元

椎髻使来交趾国，橐驼车宿李陵台。遥闻彻夜铃声过，知进六宫瓜果回。
滦河曲二首·其二
作者：贡师泰
朝代：元

白沙冈头齐下马，为拾阏支八宝鞭。忽见草间长十八，众人分插帽檐前。
画马
作者：贡师泰
朝代：元

汉家旌节度流沙，夺得戎王铁喙騧。天上白鱼秋弄影，月中玄兔夜生花。九图妙入将军笔，八骏神空阿母家。独控奚官更超绝，长楸锦队谩如霞。
秋夜和韩与玉
作者：贡师泰
朝代：元

斋居在城西，庭户颇幽敞。凉风起高树，落叶时时响。境静人少来，理悟心自赏。方忻结同盟，慎勿成独往。
秦邮露筋庙
作者：贡师泰
朝代：元

飞蚊撇天连白草，落日荒原泣姑嫂。嫂留旁舍姑独行，花颜夜委长淮道。乱声鼓翅腹正饥，利觜噆肤血方饱。妾行岂不念辛苦，死重如山生似羽。欲识当年一寸心，庙前老树啼春雨。
至正十一年秋七月巡按松州虎贲分司时山谷寒甚公事绝少明日即还为赋此
作者：贡师泰
朝代：元

秋风摵摵衣绵薄，夜雨萧萧烛焰低。万里江南才梦觉，此身元自客辽西。云叶缤纷雪弄花，小营近午却排衙。分司御史浑无事，又鞚青骢踏白沙。
至正十一年秋七月巡按松州虎贲分司时山谷寒甚公事绝少明日即还为赋此·其一
作者：贡师泰
朝代：元

秋风摵摵衣绵薄，夜雨萧萧烛焰低。万里江南才梦觉，此身元自客辽西。
至正十一年秋七月巡按松州虎贲分司时山谷寒甚公事绝少明日即还为赋此·其二
作者：贡师泰
朝代：元

云叶缤纷雪弄花，小营近午却排衙。分司御史浑无事，又鞚青骢踏白沙。
苏子瞻画像
作者：贡师泰
朝代：元

老龙起深夜，来听洞箫声。酒尽客亦醉，满江空月明。
西湖竹枝词二首
作者：贡师泰
朝代：元

葛岭东家是相门，当年甲第入青云。楼船撑入里湖去，可曾望见岳王坟。芙蓉叶底双鸳鸯，飞来飞去在横塘。人生多少不如意，水远山长难见郎。
西湖竹枝词二首·其一
作者：贡师泰
朝代：元

葛岭东家是相门，当年甲第入青云。楼船撑入里湖去，可曾望见岳王坟。
西湖竹枝词二首·其二
作者：贡师泰
朝代：元

芙蓉叶底双鸳鸯，飞来飞去在横塘。人生多少不如意，水远山长难见郎。
谩兴
作者：贡师泰
朝代：元

客怀寥落鬓䰐鬖，对镜空惭雪一簪。蒲叶野塘方绿涨，杏花春雨正红酣。心随斗柄长瞻北，身逐飙车复指南。梦觉午窗人寂寂，一双巢燕自呢喃。
赠仙居散人
作者：贡师泰
朝代：元

青山四面玉嵯峨，中有山人隐薜萝。细雨閒门芳草满，微风深涧落花多。童窥丹灶时惊鹤，客写《黄庭》欲换鹅。我亦平生爱疏散，春来应许谢朝珂。
赠写神镜塘上人归京口
作者：贡师泰
朝代：元

鹤翎风动碧天凉，宝月新凝百鍊霜。水面散成千种影，波心元只一轮光。玉簪道士来空室，金粟维摩现十方。此去要观真法相，却收画本过维扬。
赠天台李鍊师
作者：贡师泰
朝代：元

翠蛟青凤下晴空，家住天台第几重。岁久松肪成琥珀，夜深丹气出芙蓉。仙童奏简骑文虎，太乙悬旗起绛龙。昨夜从师到天上，故山还著白云封。
赠漳南巡检许以衷
作者：贡师泰
朝代：元

将军早献安边策，手挽强弓起七闽。正为功名轻万里，已知勇略冠千人。风鸣鼓角山村晓，日射旌旗海戍春。匹马何时渡江水，笑谈为国扫妖氛。
赠钱唐琴士
作者：贡师泰
朝代：元

画船载酒西湖上，一日笙歌几万钱。独抱孤桐向何处，夜深弹月上青天。
赤城
作者：贡师泰
朝代：元

山近云连驿，沙虚雪拥村。瓠壶悬谷种，土锉爨柴根。冻雀来依幔，晨鸡立傍门。客中甘澹泊，不必问盘飧。
赴京别亲友
作者：贡师泰
朝代：元

崇堤卫芳塘，塘上种杨柳。杨柳年年青，慈亲未白首。送我不忍别，出门复携手。亲友陟高冈，立马望良久。离怀急欲醉，尽此樽中酒。
过仙霞岭
作者：贡师泰
朝代：元

连山界瓯闽，兹岭亦峻极。杰观奠方陲，高标丽圜则。淋漓割元气，黯澹带古色。绵亘姑蔑墟，苍翠欲四塞。仙霞高烛天，五采绚赫赩。万仞耸峥嵘，百里见孤特。棱角露毫芒，缕脉界缝緎。我行任纲纪，逾月来自北。道途多艰虞，况乃事登陟。初缘复磴危，渐转重关侧。攒峰与叠巘，尽日走崱屴。连冈蹑衙衙，绝壑瞰冒冒。远岫忽已违，近陇复相逼。跻攀苦分寸，跬步辄止疑。砉然造层颠，轩豁始有得。或列若屏幛，或限若户阈。或偃若覆釜，或俯若鼎釴。或恭若执圭，或竦若凭轼。或尊若受朝，或卑若就职。或若孤鹤驾，或若万马勒。或若华盖张，或若芙蓉植。或净若新沐，或靓若初饰。或争先若驰，或严整若饬。或若进而拱，或若退而劾。或伛若将趍，或颠若将踣。或坚若长城，或错若列国。或联若串珠，或牵若徽纆。或搏若熊罴，或射若虺蜮。或冕若华旒，或屦若赤繶。或颙颙若昂，或踽踽若抑。或轩轩若举，或悄悄若默。或欣欣若喜，或慊慊若戚。或騃若惷愚，或颖若岐嶷。或穷若龟曝，或直若隼革。或差若颉？，或比若稫稄。或倚若弓剑，或罗若罟罭。或锐若戈矛，或卓若橛杙。或渥焉若丹，或黝焉若墨。或离焉若愁，或俛焉若衋。或俨焉若思，或惨焉若忆。或谽谺若噬，或镵削若剋。崎岖历万状，意态转惶惑。矫首劳胫脰，举膝撑胸臆。仆夫尽劬瘁，负担屡蒲伏。健骇猿猱势，快羡飞鸟翼。长风度林薄，草树纷偃仄。云归寲窦昏，润滴嵌岩泐。涓流乍逶迤，悬溜竟湢㳁。豫章间楩楠，榛莽翳柞棫。野草结山果，琐碎多不识。烂熳锦机翻，离披翠羽织。竹籁笙凤鸣，藤雨渊珠滴。浓淡各异态，不丰亦不啬。根露兽斗攲，株朽人立直。幽谷嗥怪禽，坳塘落鸂鶒。古柴蔓草荒，废井苔藓蚀。茅屋列二三，乱石罗万亿。水耕杂粳稌，火种饶黍稷。寒泉浸蹲鸱，饥食同稼穑。凭高谩徘徊，得荫暂休息。掬水涤烦襟，坐爱清湜湜。仰看高空青，俯视深潭黑。其上浩无际，其下深莫测。岂惟龙蛇都，实乃虎豹域。前瞻已出险，后顾犹未即。我行既已远，我志敢不力。仓皇问前途，日挂半岩昃。峻坂注迢迢，忧心动恻恻。自从黄巢乱，近复多盗贼。败屋虽仅存，居者间逃匿。窗牖旋遮护，几案忙拂拭。颓然就床枕，强起具蔬食。新醅荐茅柴，晚饭饤芦菔。岂不念驰驱，王事亦孔棘。江东战未已，闽南病尤亟。所当效微忠，孰敢怠晷刻。吾道岂无补，宪度亦有式。民风转移间，要在尽悃愊。岂徒慰凋疲，庶将别淑慝。追踪古闻人，上以报皇德。
过仙霞岭
作者：贡师泰
朝代：元
体裁：古风

连山界瓯闽，兹岭亦峻极。杰观奠方陲，高标丽圜则。淋漓割元气，黯澹带古色。绵亘姑蔑墟，苍翠欲四塞。仙霞高烛天，五采绚赫赩。万仞耸峥嵘，百里见孤特。棱角露毫芒，缕脉界缝緎。我行任纲纪，逾月来自北。道途多艰虞，况乃事登陟。初缘复磴危，渐转重关侧。攒峰与叠巘，尽日走崱屴。连冈蹑衙衙，绝壑瞰冒冒。远岫忽已违，近陇复相逼。跻攀苦分寸，跬步辄止疑。砉然造层颠，轩豁始有得。或列若屏幛，或限若户阈。或偃若覆釜，或俯若鼎釴。或恭若执圭，或竦若凭轼。或尊若受朝，或卑若就职。或若孤鹤驾，或若万马勒。或若华盖张，或若芙蓉植。或净若新沐，或靓若初饰。或争先若驰，或严整若饬。或若进而拱，或若退而劾。或伛若将趍，或颠若将踣。或坚若长城，或错若列国。或联若串珠，或牵若徽纆。或搏若熊罴，或射若虺蜮。或冕若华旒，或屦若赤繶。或颙颙若昂，或踽踽若抑。或轩轩若举，或悄悄若默。或欣欣若喜，或慊慊若戚。或騃若惷愚，或颖若岐嶷。或穷若龟曝，或直若隼革。或差若颉�，或比若稫稄。或倚若弓剑，或罗若罟罭。或锐若戈矛，或卓若橛杙。或渥焉若丹，或黝焉若墨。或离焉若愁，或俛焉若衋。或俨焉若思，或惨焉若忆。或谽谺若噬，或镵削若剋。崎岖历万状，意态转惶惑。矫首劳胫脰，举膝撑胸臆。仆夫尽劬瘁，负担屡蒲伏。健骇猿猱势，快羡飞鸟翼。长风度林薄，草树纷偃仄。云归寲窦昏，润滴嵌岩泐。涓流乍逶迤，悬溜竟湢㳁。豫章间楩楠，榛莽翳柞棫。野草结山果，琐碎多不识。烂熳锦机翻，离披翠羽织。竹籁笙凤鸣，藤雨渊珠滴。浓淡各异态，不丰亦不啬。根露兽斗攲，株朽人立直。幽谷嗥怪禽，坳塘落鸂鶒。古柴蔓草荒，废井苔藓蚀。茅屋列二三，乱石罗万亿。水耕杂粳稌，火种饶黍稷。寒泉浸蹲鸱，饥食同稼穑。凭高谩徘徊，得荫暂休息。掬水涤烦襟，坐爱清湜湜。仰看高空青，俯视深潭黑。其上浩无际，其下深莫测。岂惟龙蛇都，实乃虎豹域。前瞻已出险，后顾犹未即。我行既已远，我志敢不力。仓皇问前途，日挂半岩昃。峻坂注迢迢，忧心动恻恻。自从黄巢乱，近复多盗贼。败屋虽仅存，居者间逃匿。窗牖旋遮护，几案忙拂拭。颓然就床枕，强起具蔬食。新醅荐茅柴，晚饭饤芦菔。岂不念驰驱，王事亦孔棘。江东战未已，闽南病尤亟。所当效微忠，孰敢怠晷刻。吾道岂无补，宪度亦有式。民风转移间，要在尽悃愊。岂徒慰凋疲，庶将别淑慝。追踪古闻人，上以报皇德。
过柳河
作者：贡师泰
朝代：元

野旷山寒露易霜，短榆疏柳路茫茫。雨来黄潦聚成海，风过白沙堆作冈。驿馆到时逢数骑，驼车宿处错群羊。客怀政尔无聊赖，忽见南飞雁一行。
过江山
作者：贡师泰
朝代：元
体裁：七言律诗

万山深处开孤县，下马入门风满庭。雨脚远垂松涧白，云阴低护稻田青。已知卖剑人归野，还忆弹琴客在亭。喜见寰区多卓鲁，最书时复到虞庭。
送上都吴学录归河东就试
作者：贡师泰
朝代：元

驱车直渡滦河水，千里青山半月程。自信文章当世用，人言书剑到家荣。上林久已称司马，宣室终须召贾生。料得凤池春色满，柳阴立马共听莺。
送东流叶县尹
作者：贡师泰
朝代：元

江流东下县南迁，一簇人烟野岸边。荻笋洲青鸥鸟狎，杨花浪白鲚鱼鲜。印来聚吏排衙鼓，社到随民出俸钱。应是绣衣行部处，拦街齐颂长官贤。
送人归庐州
作者：贡师泰
朝代：元

淮水春深绿似苔，故人天上恰归来。扁舟系在门前树，犹记行时手自栽。
送余廷季赴海东佥宪
作者：贡师泰
朝代：元

绿发相从白发生，都门握手倍多情。论交岂少新朋友，对酒何如老弟兄。玉节绣衣江上骑，苑花宫柳日边莺。使星一夜移东海，定遣文章到两京。
送刘子还江右
作者：贡师泰
朝代：元

晨飙起庭柯，落叶当阶积。流光倏云变，感此送行客。远行归无期，况与亲友隔。潜鱼无纵鳞，倦鸟思敛翼。物理且如此，人事徒役役。徘徊激中肠，衣上霜露白。
送刘彦明从经略使还
作者：贡师泰
朝代：元

经略江南开幕府，曾因三语辟刘郎。千金海上求骐骥，五色云间识凤凰。思入金茎秋滴露，行随玉节昼飞霜。还朝定上平南策，应从夔龙到建章。
送国字张教授
作者：贡师泰
朝代：元

九鸟弹羽鳌断足，六龙飞光昼相逐。何人造书泄机巧，夜夜天阴闻鬼哭。岐山凤远科斗空，弋鸟殳虫渐湮伏。太史方垂鼎足金，丞相已变钗头玉。下邽拘囚死复生，三千晚奏云阳狱。自从毛锥擅楷法，今古纷纷踵遗躅。天生真人起北方，更遣浮图出身毒。六书垂世尽谐声，八体弥文贵句曲。黄钟大吕徒协和，铁画银钩谩摹录。大音直与造化同，阴翕阳舒验疏数。先生典教元非轻，直使昌言被殊俗。归来系马在堂阶，莫厌微官就羁束。人生得志亦有时，万里晴天伫黄鹄。
送宋仁甫赴池州阴阳教授
作者：贡师泰
朝代：元

北风吹雪路漫漫，万里荆门客正寒。自爱青衫同博士，也胜白发老长安。城南款段此时别，江上芙蓉到日看。我亦春来买舟去，九华绝顶望扬澜。
送寿弘毅应奉赴兴国路经历
作者：贡师泰
朝代：元

院门深锁落松花，东接蓬莱小海斜。绛蜡夜深催视草，紫泥春早听宣麻。凤凰池上人辞直，鸿雁江南客过家。幕府秋来清似水，吟诗应对白鸥沙。
送张介臣伴读归省济南
作者：贡师泰
朝代：元

□天迷濛日脚消，雪花散乱风飘萧。重裘著体如压铁，呼酒不来寒正骄。东风匹马去千里，仰视王屋当云霄。到家方慰母心喜，入门更听儿啼娇。华灯夜照舞衣热，髣髴鸣凤和笙箫，暗黄著柳垂长条。虎闱春信趣还镳，一杯迟子城南桥。
送明原道赴南丰判官
作者：贡师泰
朝代：元

日华西转万年枝，记得甘泉奏赋归。佩马新迎州倅节，绯鱼旧赐从臣衣。诗成江驿梅花瘦，酒醒山城蕨菜肥。为谢南丰旧诗友，白鸥春梦绕苔矶。
送有亨侄还钱唐
作者：贡师泰
朝代：元

嗣宗诸侄仲容贤，客路飘零雪满颠。曾为颂椒留子美，却思戏蜡爱僧虔。十年江海三杯酒，百里溪山一钓船。何日兵戈得休息，敬亭春雨共归田。
送李盘野
作者：贡师泰
朝代：元

秋水芙蓉岸，孤帆天上归。青山四面起，白雁数行飞。里父供新酿，家人浣旧衣。封侯定何事？且理钓鱼矶。
送林希元应奉赴上虞县尹
作者：贡师泰
朝代：元

居庸雪消河水深，南行赖有买舟金。相如多病因能赋，东野长贫为苦吟。已许姓名辞凤阙，更传声价到鸡林。白头作县临东海，谁识先生去住心。
送江西傅与砺赴广州教授
作者：贡师泰
朝代：元

买得吴船便欲东，更骑羸马别诸公。文声久许江西盛，诗律因归海外工。人羡义阳封介子，客从泰畤荐扬雄。五羊城下南风起，茉莉花香荔子红。
送泾王府蒲司马西还
作者：贡师泰
朝代：元

重弓满引鸣镝和，翻身跃马渡长河。日高射猎王半醉，军中司马功最多。白狼西来献天子，腰间玉龙鳞甲紫。宝书缄奏动宸京，黄封御酒贶边庭。弦蒲汭鞠几千里，芳草萋萋春似水。鸟声山色不胜情，枚生作赋才难比。
送洪元成赴静江治中
作者：贡师泰
朝代：元

海上东风吹鬓毛，杏花开处雨萧骚。荐书旧最司征考，宫锦新裁别驾袍。落日山城旌旆远，拍天春水柁楼高。莫怜投老多辛苦，万里行囊有豹韬。
送王元伯游金陵并简樊时中都事王德常管勾
作者：贡师泰
朝代：元

闭门十日九风雨，熟睡不知春水生。树上啼乌忽惊觉，故人只在石头城。
送笃御史
作者：贡师泰
朝代：元
体裁：七言律诗

万斛龙骧海上回，除书忽报自天来。红莲日转神仙幕，翠柏霜飞御史台。已喜文章收俊誉，还因纲纪得长材。风尘满目难为别，且尽江头酒一杯。
送苏伯修侍郎赴淮东廉使
作者：贡师泰
朝代：元

黄金台上受新恩，还向长杨谒至尊。行殿晓寒颁玉节，驿亭春暖簇朱轓。青蒲叶短烟波阔，黄柳枝长雪水浑。别后新诗好相寄，广陵冠盖接都门。
送蒙古彭教授往高州
作者：贡师泰
朝代：元

万里高州路，怜君此日行。藤阴频驻马，榕叶乱啼莺。人到乌蛮异，官同博士清。定知江海上，殊俗尽谐声。
送贾有恒赴潞城县令
作者：贡师泰
朝代：元
体裁：七言律诗

上党人参五叶齐，郎君春日马行西。满溪蓝水鱼初上，绕县青山莺乱啼。小吏报筹衙欲退，长官收印手还题。洛阳自古多才思，好赋新诗写赫蹄。
送连子奇归隐赣州
作者：贡师泰
朝代：元

蓟门风冷白鹅来，万里孤舟一日开。去路定过彭泽县，到家重上郁孤台。煮茶林下收黄叶，理钓矶边扫绿苔。太史明朝占处士，少微依旧傍三台。
送陈太祝使江浙收礼器乐书二首
作者：贡师泰
朝代：元

天子齐明奉宗庙，容台祇饬备仪章。云雷出地雕彝鼎，日月悬天画衮裳。驿骑昼停山木荫，船窗风度水花凉。过家莫醉红楼月，上国回鸾欲禘尝。六月楼船泛御河，太平乐谱自编摩。凤鸣嶰谷曾吹律，马出蒲梢更作歌。古尺要将诸部定，新声还用四清和。器成早入神庭奏，人颂明时瑞应多。
送陈太祝使江浙收礼器乐书二首·其一
作者：贡师泰
朝代：元

天子齐明奉宗庙，容台祇饬备仪章。云雷出地雕彝鼎，日月悬天画衮裳。驿骑昼停山木荫，船窗风度水花凉。过家莫醉红楼月，上国回鸾欲禘尝。
送陈太祝使江浙收礼器乐书二首·其二
作者：贡师泰
朝代：元

六月楼船泛御河，太平乐谱自编摩。凤鸣嶰谷曾吹律，马出蒲梢更作歌。古尺要将诸部定，新声还用四清和。器成早入神庭奏，人颂明时瑞应多。
送陶翁归豫章
作者：贡师泰
朝代：元

秋雨初晴䆉稏香，蟹红鱼白忆江乡。十年客枕鸡声月，千里归帆雁背霜。入室亲朋罗酒馔，上堂儿女挽衣裳。逢人莫说京华事，汉署今无白发郎。
送顾仲庄之海北
作者：贡师泰
朝代：元

钓龙台下与君别，万里东南何日还？星斗动摇天在水，海门空阔浪如山。珊瑚宝树来三岛，鹦鹉金笼出八蛮。箫鼓船回应北上，凤池春早佩珊珊。
送黎兵胡万户南还
作者：贡师泰
朝代：元

将军仗策去安边，诏下东南万里天。云海旌麾趋玉帐，春江鼓角载楼船。黎人满溜槟榔水，蜑户齐分牡蛎田。遥想军中无一事，坐驱千骑猎平川。
遣怀
作者：贡师泰
朝代：元

日入柳风息，月上花露多。东轩颇幽敞，夜静时一过。鸟散庭中树，虫鸣阶下莎。北斗何低昂，疏星没横河。独赏谁晤语，感慨成悲歌。怀哉岩桂台，邈在姑山阿。
采菱女
作者：贡师泰
朝代：元

落日照淮甸，中流荡回光。窈窕谁家女，采菱在横塘。风吹荷叶低，忽见红粉妆。红妆背人去，惊起双鸳鸯。鸳鸯去复来，烟水空茫茫。
重过丹阳寄钱成夫
作者：贡师泰
朝代：元

青山西去水东流，两岸飞花送客舟。何事阊门行一月，不能三日到宣州。
金溪县葛烈女庙
作者：贡师泰
朝代：元

金溪庙前草离离，金溪庙中两女儿。青山犹似旧时色，流水不尽行人悲。翠翘珠珥垂孔雀，庙门深锁藤华落。灵风萧飒半空来，髣髴音容启珠箔。忆昔里中初赋银，银赋日急家日贫。父身搒掠痛欲绝，女心愤结何由伸。鬼狐夜号天漆黑，大冶腾腾火光烈。可怜踊跃双蛾眉，变作兼金白如雪。君不见缇萦上书更肉刑，木兰远赴可汗兵。固知才略过男子，不如孝女英烈能捐生。又不见湘妃江边泪斑竹，韩凭冢上连理木。固知精诚可相召，不如孝女感化独神速。赤龙并驾参婵娟，万古日月悬中天。人生虽死名不死，吁嗟丈夫应愧尔。
钓台
作者：贡师泰
朝代：元

百战关河血未乾，汉家宗社要重安。当时尽著羊裘去，谁向云台画里看。青山如马复如龙，沧海东来第几重。不是狂奴轻万乘，世间谁不受牢笼。
钓台·其一
作者：贡师泰
朝代：元

百战关河血未乾，汉家宗社要重安。当时尽著羊裘去，谁向云台画里看。
钓台·其二
作者：贡师泰
朝代：元

青山如马复如龙，沧海东来第几重。不是狂奴轻万乘，世间谁不受牢笼。
题丁元善鍊师阳明楼
作者：贡师泰
朝代：元

贺老家西百尺楼，好山多处称仙游。丹光散作霞千缕，剑气吹成月一钩。窗外鹤归辽海暮，袖中龙起鉴湖秋。道人久直黄金殿，可使归来雪满头。
题二马图
作者：贡师泰
朝代：元

铁喙騧，连钱骢。何年坠影江水中？蒲梢西来八尺龙。天闲十二为尔空，五花云锦吹东风。
题仲穆山水
作者：贡师泰
朝代：元

翡翠为崖金作坡，白云重叠护层阿。背琴童子松间坐，束带仙人马上□。高阁半天开宝月，飞流千尺写银河。王孙已老丹青在，转觉风流意气多。
题伊尹耕莘图
作者：贡师泰
朝代：元

碧海昼沸白日沦，禹鼎欲徙汤网仁。长绳短箠行蹩躠，驱牛独耕莘野雪。有时仰面一长吁，青天漫漫风烈烈。身居畎亩尧舜心，忍看民生堕昏沈。乾坤阖辟系出处，幡然起作商家霖。先农有诗亦有谱，后世南阳咏《梁父》。
题四川张万户夫人贞节卷
作者：贡师泰
朝代：元

白帝楼前巷陌深，将军旌旆正沈沈。玉箫声断孤鸾曲，绿绮弦空别鹤吟。岂是人生轻一羽，要知身死重千金。春风冢上连枝树，只有韩凭会此心。
题天台道士李东柯卷
作者：贡师泰
朝代：元
体裁：七言律诗

翠蛟青凤下崆峒，家住天台第几峰。岁久松肪成琥珀，夜深丹气出芙蓉。仙童奏简骑文虎，太乙悬旗画绛龙。昨日从师到天上，故山还著白云封。
题子固所藏鲜于墨迹
作者：贡师泰
朝代：元

一自昭陵藏墨本，书名谁复更超群。忽传河朔专行草，不让吴兴变隶分。黄鹄夜深随落月，白鹅秋冷化孤云。风流赖有张公子，雪茧封题比右军。
题山水图
作者：贡师泰
朝代：元

前山后山云乱起，山脚入溪清见底。溪南更有山外山，散如浮尘聚如米。老枫枯栎叶纷纷，下有人家深闭门。钓丝欲收风浪急，却回双艇来篱根。老翁曳杖行伛偻，一童负樵一童斧。笔端意度尽神妙，卷里衣冠自淳古。商周寂寞经几秦，后来莘渭宁无人。茫茫耕钓去不已，武陵竟隔桃花春。
题张子英閒止斋
作者：贡师泰
朝代：元

薄宦非夙志，况复多艰难。力辞乃得去，羁绁庶少宽。僦屋西溪上，聊以挂余冠。住久邻里狎，杯酒亦尽欢。开轩望远岫，时见孤云还。人生徒扰扰，意适心自安。君亦何为者，而能早休官。
题朱质夫东野草堂
作者：贡师泰
朝代：元

幽人海昌住，草屋向村墟。□竹频呼鹤，分泉谩种鱼。梨花春巷冷，榆叶夜窗虚。细雨篝灯火，匡床正读书。
题李则平宪副所藏息斋竹
作者：贡师泰
朝代：元

满川风雨长筼筜，吹作参差三凤凰。箨粉已翻鳞甲紫，墨花还染羽毛苍。春寒弱干当轩润，日暮清阴入酒凉。便欲截筒鸣嶰谷，却愁弹瑟望潇湘。
题杨德章监宪贺兰山图
作者：贡师泰
朝代：元

太阴为峰雪为瀑，万里西来一方玉。使君坐对贺兰图，不数江南众山绿。
题江阴丘文中山水图
作者：贡师泰
朝代：元

老龙渴饮池中墨，飞上半天成崱屴。云烟著地凝不开，白昼神驱太阴黑。笔端巧夺造化功，咫尺峰峦千万重。长林似洒枫叶雨，虚亭不动松花风。隔江更有山无数，江上扁舟才半渡。他年白发许重来，为君别写《容城赋》。
题江阴君山和陆子方韵
作者：贡师泰
朝代：元
体裁：七言律诗

画桥垂柳傍官壕，隔岸青山似涌涛。楚相丘墟埋石马，梵王宫殿压金鳌。天低鸿雁江流阔，风撼鱼龙海气高。闻说城南有真逸，烟蓑还许伴渔舠。
题渊明小像
作者：贡师泰
朝代：元

乌帽青鞋白鹿裘，山中甲子自春秋。呼童检点门前柳，莫放飞花过石头。
题滕王阁图
作者：贡师泰
朝代：元

雄城控华甸，杰阁临芳洲。飞甍起千仞，曲阑围四周。丹碧何辉煌，文采射斗牛。帝子去不返，俯仰经几秋。江黑帘雨捲，山青栋云收。孤舟天际来，扬帆在中流。狂飙薄暮起，坐觉增烦忧。何当扫重翳，白日耀神州。开图发长叹，天地一浮沤。
题牧牛渡水图
作者：贡师泰
朝代：元

儿骑牛，儿骑牛。两牛渡水当中流，一牛带犊临沙洲。沙洲泥深没牛足，中流浪高拍牛腹。长绳坠手衣裹身，前者起顾后俯伏。牛背攲倾不自由，谁云稳比万斛舟。待儿出险走平地，画图忽落东海头。东海头，饭牛之子曾封侯。
题王维辋川图
作者：贡师泰
朝代：元

开图纵奇观，江山郁相缪。两垞矗岧岧，重湖渺浟浟。邃宇抗疏岭，危亭俯圆流。春坞辛夷发，夏陌高槐稠。竹馆翠阴晚，萸沜红实秋。远墅漆未割，近园椒欲收。惊鸟避溪泉，野鹿逐岩幽。日暮川上归，凉飙荡孤舟。霭霭云气合，漠漠烟光浮。顾思天宝初，纲纪坏不修。《霓裳》按妖拍，鼙鼓起奸谋。岂无匡济术，乃为间旷留。菱歌自来往，葩辞更倡酬。遂令摹写间，意度犹可求。乾坤多变态，江海生暮愁。白鸥飞不去，千载空悠悠。
题画
作者：贡师泰
朝代：元

楼阁参差烟水村，凉风槲叶下纷纷。何人理钓秋江上，惊起新来白雁群。
题颜辉山水
作者：贡师泰
朝代：元

苍龙渡海成叠嶂，屴崱西来势何壮。荡摩日月嘘云烟，回薄风霆起波浪。悬流昼夜相舂摐，恍惚银河落天上。桥横霞岭类天台，谷隐龙湫疑雁荡。若非华盖及武夷，无乃仙都与秦望。参差飞观倚半空，错落长松高百丈。烟□绝磴畏崎岖，路出平川喜夷旷。野老朝耕屋角云，渔翁晚钓篱根涨。偶随鹤舞抱瑶琴，犹恐猿啼惊蕙帐。画师盘薄精天机，元气淋漓归意匠。毫芒点染远近间，咫尺卷舒千万状。三年老我东海隅，立马看山每惆怅。麻姑敬亭曾见招，何日相从脱尘鞅。
题黄观澜卷
作者：贡师泰
朝代：元

碧天看不尽，沧海去无边。气涌风雷动，光涵日月悬。奇文方浩瀚，馀景尚漪涟。好种珊瑚树，他年系钓船。
风泾舟中
作者：贡师泰
朝代：元

白发飘萧寄短篷，春深杯酒忆曾同。落花洲渚鸥迎雨，芳草池塘燕避风。烽火此时连海上，音书何日到山中？故人别后遥相望，夜夜空随斗柄东。